text:
INZU IGURISHWA
- City: kigali
- Location: Nyarugenge
- Country: Rwanda
- Cell phone: 0785086742
- Listed: January 4, 2018 11:45 pm
- Expires: This ad has expired
Description
Iyi nzu iragurishwa,ifite ibyumba bine na saloon,ikeneye gusigwa amarange gusa ,iri mu kibanza cya 25/30 ,iherereye mu karere ka nyarugenge, umurenge wa kanyinya, akagali taba, Ni kuri uriya muhanda ugana shyorongi,kuva kuri kaburimbo uhagera Ni 150m, ariko Hari umuhanda uhagera, price Ni 7million uwumva ahashaka plz inbox or contact 0785086742
504 total views, 1 today


c: text/html

text:
Twebwe Impunzi z’Abanyarwanda ziri mu mashyamba ya Repuburika Iharanira Demokarasi ya Kongo (RDC) zibumbiye mu Rugaga Ruharanira Demokarasi no Kubohoza u Rwanda (FDLR), dukomeje kwandika no gutanga ibitekerezo binyuranye bigaragaza ukuri ku mateka y’imibanire n’imikorere y’Abanyarwanda bagiye babana n’abaturage b’ibihugu bibakikije mu myaka irenga magana ane na mirongo itanu (450 ans+) u Rwanda rumaze rubayeho. Nyuma y’igihe kirekire twebwe Impunzi twicwa, turimburwa nta mbabazi, twongeyeho n’ibyagiye bikorerwa Abanyarwanda mu gihe cy’Ingoma ya Cyami, byagaragaye ko Abanyarwanda batigeze bashobora gushaka umuti w’ibibazo byabo kugeza ubu.
Iyo witegereje u Rwanda ubona ari igihugu kirimo abantu benshi n’ibintu byinshi, ku buryo wakwibaza niba mu Rwanda ibyo bavuga ko habayemo intambara zamaze abantu n’ibintu ari ukubeshya. Ibyo biterwa rero n’ubutoya bw’igihugu cy’u Rwanda, gikikijwe n’ibihugu bituwe n’abantu bavuga ikinyarwanda, ku buryo urujya n’uruza rwabo rutuma irimburwa ryakorewe Abanyarwanda n’iribakorerwa buri munsi kandi ku buryo buteye ubwoba ritagaragara. Kubera iyo mpamvu y’ubutoya bw’u Rwanda n’ubwinshi bw’abavuga ikinyarwanda, usanga kuri iyi si ntawe uvuga irimburwa ryabo kuko byitwa kugabanya. Bityo agaciro k’Abanyarwanda kazimiriye mu bwinshi bwabo bitewe n’ubutoya bw’u Rwanda.
Iki kibazo gikomeye cyane, benshi mu Banyarwanda bagiye bagishakira umuti utari mwiza na gato, wo kugabanya barimbura abanyantegenke mu myaka magana ane na mirongo itanu yose! Uwo muti ni wo ugishakwa kugeza magingo aya, aho benshi bibwira ko ubuzima bushohoka gusa ari uko habaye igabanya cyangwa ipunguza nk’uko Kagame na FPR bakunze kubivuga no kubikora. Ubu u Rwanda rukaba rufite ubuzima rukesha gusa abantu barenze miliyoni icumi bamaze kwicwa muri iyi myaka makumyabiri n’itanu gusa ishize. Iyo tuvuze u Rwanda kandi ntituba tuvuze Abanyarwanda bose, kuko hari abo FPR yiyemeje kurimbura kugira ngo abandi babeho. Abo bagomba kubaho ni bo twita u Rwanda, naho abagomba gukorerwaho Punguza mu mugambi wa FPR, bo biswe amazina baheraho mu kubarimbura. Ayo mazina y’Abanyarwanda akaba agaragara mu buryo bubiri buhurira ku cyo bise “Ndi Umunyarwanda”.
Ndi Umunyarwanda igamije gukuraho amazina y’ubwoko butuye u Rwanda uko ari butatu: Abahutu, Abatwa n’Abatutsi. Ayo moko rero FPR yayakuyeho iyasimbuza andi moko, ari yo Abacitsekwicumu n’Abajenosideri. Aya moko mashyashya y’Abanyarwanda FPR yashyizeho agamije iki? Iyo uvuze ya moko yari asanzwe mu Rwanda, bihita bikugora gusobanura uburyo Abanyarwanda bishwe, kuko usanga ayo moko yose yarapfushije abantu kubera intambara ya FPR yatangijwe kuwa 01 Ukwakira 1990 kandi ikaba igikomeje kugeza n’ubu, byongeye kandi ugasanga ubwoko butanavugwa ari bwo bwarimbuwe cyane muri iyi myaka makumyabiri n’itanu (25ans). Noneho wakongeraho abarimbuwe mu gihe k’Ingoma ya Cyami, ugasanga hari ubwoko bwahagurukiwe muri iyi myaka yose ngo butsiratsizwe ku isi. Kugira ngo FPR ikureho urubanza rwa bwa bwoko bwarimbuwe imyaka amagana, yahisemo gushyiraho gahunda ya Ndi Umunyarwanda igizwe n’ubwoko bubiri:Abacitsekwicumu n’Abajenosideri. Ubu bwoko ni bwo Leta ya FPR yahimbye mu Rwanda, kugirango umwana wese uzavuka mu biswe abajenosederi azajya ahora apfukamye asaba imbabazi uwavutse mu biswe abacitsekwicumu, kandi ibyo bikabaho Ingoma ibihumbi. Uko byahoze ku Ngoma ya Cyami, ku bahutu byarushijeho ku Ngoma ya FPR.
Uyu muco wa kera w’uko bamwe mu banyarwanda babonaga ukubaho kwabo gushingiye gusa mu kurimbuka kw’abandi ari na wo uriho ku Ngoma ya Kagame na FPR ye niba ari mwene Samusure utabura isunzu ntitwamenya! Ariko ntibikwiye mu bantu biki gihe. Uyu muco ushobora na none kuzitwa kamere abawutangije biyitiriraga ubwoko bw’abawugaruye bakaba bawukomeje mu banyarwanda ngako akaga k’Abanyarwanda cyane cyane abahinduriwe amazina y’ubwoko bakitwa abajenosideri bagomba kwicwa nta mbabazi iteka ryose. Ibi ntakindi bigamije uretse wa mugambi wa Punguza (igabanya),kuko igihe cyose u Rwanda ruzaba rukeneye kugabanya, ruzagabanya muri ba bandi biswe izina ry’ururimbukiro (Abajenosideri). Nguko uko ikibazo cy’ubuto bw’u Rwanda n’abarutuye cyabonewe umuti! Ese iryo ni ryo terambere.
Twebwe Impunzi z’Abanyarwanda ziri mu mashyamba ya RDC, tumaze kwibutswa na FPR umugambi wahozeho wo kugabanya Abahutu no kubacisha bugufi iteka ryose, twiyemeje kuvuga no kwandika inyandiko zishoboka zamagana zikanashyira ku mugaragaro ubugome kirimbuzi bw’igabanya ryagenewe ubwoko bumwe mu myaka irenga magana ane na mirongo itanu. Nkuko handitswe hakanakwirakwizwa inyandiko nyinshi zisobanura mu ikinyoma impamvu Abahutu bagomba kurimburwa na twe Impunzi twiyemeje gusohora inyandiko nyinshi zishoboka zamagana ibikomeza kurimbura Abahutu tuvuga ukuri kubonwa kandi kugasomwa na bose; ngo dufatanye na benshi ndetse cyane cyane abavandimwe bacu b’Abatutsi mu kurwanya no kwamagana umugambi w’igabanya cyangwa irimbura rigamije kumara ubwoko bumwe kandi rimaze imyaka myinshi.
Tuzi neza ko hari ababona kuri bo ari byiza, ariko hari n’abo bitera ubwoba bakarusha n’Abahutu kubirwanya bamwe bakanabizira. Niyo mpamvu uyu mugambi mubisha tutawita uw’ubwoko nyirizina ahubwo ni uw’ababwiyitirira bagendeye ku muco kirimbuzi wahozeho ku Ngoma ya Cyami. Uyu muco kirimbuzi rero uko ugenda ugira abo wicaza ku ntebe y’amaraso, hari bamwe mu banyarwanda bawubona nk’igisubizo gihamye cyo kugera no kuguma ku butegetsi ku buryo usanga bapanga abo bagomba guhitamo kugabanya ngo abandi babeho neza babitewe no kurebera kuri FPR no ku Bami.
Twebwe Impunzi z’Abanyarwanda tumaze kubona neza ubugome twagiriwe mu myaka makumyabiri n’itanu (25 ans) yose turebye kandi ibyagiriwe Abahutu mu myaka irenga magana ane na mirongo itanu (450 ans+). Byaduteye kuba maso no gusobanukirwa hakiri kare abashaka gukiza abandi kandi bose ari Abanyarwanda.
Twebwe Impunzi z’Abahutu ziri mu mashyamba ya RDC, tuzi neza isano twese dufitanye y’akababaro no kurimburwa twagiriwe kuva kuwa 01 Ukwakira 1990 kugeza ubu. Iyo sano rero ni ugupfa no gukira kandi twasangijwe na FPR ifatanije na bamwe mu Bahutu bitwazaga amacakubiri n’uturere mu kwerekana ko Abahutu barimo ibice bitandukanye. Ariko ntitugikeneye kubibwirwa ku rurimi twabibwiwe n’amasasu ya FPR kuva kuwa 01 Ukwakira 1990kugeza ubu. Ubwicanyi n’uburimbuzi bwa FPR, uburimbuzi bwakozwe n’abami ibyo byombi ni byo bitwereka niba mu Rwanda hari Abahutu b’ibice bibiri nkuko hari ababyitwaza bashaka kutwicaza aharuta aha twicaye. Imana yaturemye ni yo izi ko twese Abahutu turi umwe isano yacu ikaba Punguza twazaniwe n’abami na FPR. Gufasha no gutera inkunga iyo Punguza bikaba byaragiye biterwa inkunga na bamwe mu bahutu kubera inda zabo na n’ubu rero hari abakibigerageza kubera nyine inda.
Niba urupfu Abahutu bapfuye mumyaka irenga magana ane na mirongo itanu (450 ans+) rutarabagize umwe uyu munsi bakaba bakwifuza kwirema mo ibice, noneho bazapfa urungana iki ruzabagira umwe byuzuye. Niba isano yacu ari ukuturimbura batarobanuye, ninde wababwiye ko itabarwa ryacu rizarobanura?
Bamwe bibwira ko uko gutabarwa kugamije kuduha ubutegetsi bwo kwihimura ku bandi bakaba ari cyo barwanira. Oya rwose ugutabarwa kwacu ni uko kujya kwereka abavandimwe bacu urukundo bo batwimye mu myaka irenga magana ane na mirongo itanu (450 ans +) dupunguzwa. Ese urwo rukundo twe turarufite? Ese twumva ko turi umwe cyangwa natwe twifuza Punguza muri twe nkuko hari uwavuze ko Impunzi z’Abanyarwanda zigomba gutaha mu Rwanda ari uko habayemo Punguza yibasira abazitambikiye muri iyi myaka yose y’akababaro? Ngiyo Punguza ya kabiri yifuzwa na bamwe kugira ngo tubone kuba umwe. None se niba tuyifuza twiteguye kugira akaga kikubye inshuro zingahe ako twagize?Hari n’abifuza ko ibisubizo byabo cyangwa iby’u Rwanda bizaboneka ari uko habaye Punguza izahitana 2/3.Ntabwo ibibazo by’Abanyarwanda bizakomeza gusubizwa n’intumbi z’Abanyarwanda.
Ntabwo umututsi azakomeza kurya ngo aryame kubera ko umuhutu yapfuye, n’umuhutu ntazatabarwa ari uko umututsi yabanje gupfa; n’umutwa ntazakurwa inyuma y’amateka ari uko hari ababanje kumusimbura yo. Ariko kubera ko Imana yirirwa ahandi igataha i Rwanda, icyo baraye bayisabye bucya ikibaha. Nituyisaba amahoro izayaduha, nituyisaba gupfa izabiduha nabyo. Ariko se tuzakomeza gutekereza ko bamwe bazakomeza gupunguzwa ngo abandi biyongere na byo ikomeze kubyemera? Twibuke ko u Rwanda ntako rutagize ngo rwaguke’ ariko kuko abami b’u Rwanda barwaguje intumbi barimburaga. Uwo muvumo waruteye gutuba. Niba Abanyarwanda twese turi umwe, tuzasangira ibyiza cyangwa ibibi byarwo, kabone n’iyo bamwe babanza kurya mbere y’abandi, ariko tuzasangira duhage! Ese duhisemo gusangira iki? Ni ibyiza cyangwa ni ibibi?
Twebwe Impunzi tumaze kubona ibyo byose twifuje gusangira ibyiza abami ba FPR bimye Abanyarwanda bo bumvaga ko basangiye bose batahaga, bahitamo kuniga bamwe ngo bahaze abandi, ari yo ngaruka y’irimbuka ry’Abanyarwanda n’Abanyekongo bakomeje kurimbuka ngo hagire ababaho neza mu Rwanda nk’uko byahozeho kuva kera. Twasanze dukwiriye gufata iya mbere mu gutanga inama ku banyarwanda n’abanyamahanga badukikije kuko Punguza ya FPR yambuka n’imipaka. Kandi ntawe uhaga kabiri iyo abikesha kuniga abandi.
Kubera ko byitwa ubwoko ku bundi bikiri mu Rwanda bikitwa igihugu ku kindi iyo byambutse imipaka twasanze amaherezo Punguza ya FPR ku bihugu birukikije izagaruka Abanyarwanda bose bituma tubyamaganira kure dufatanije n’abandi baturage b’ibihugu bidukukije cyane cyane RDC, kubera kandi ko twe Impunzi dufitanye isano twaboneye aho abashaka kuducamo ibice batigeze bagera twahisemo kubabwira ko iryo y’amacakubiri tuzi aho yatugejeje. Kandi niba tutarahaze twarasibye. Nta yindi Punguza dukeneye, turashaka ubumwe bushingiye ku kuri buduhuza na bose, tutitabaje intumbi z’abantu nka twe nk’uko FPR yabikoze.
Kuko tuzi aho inyota y’abashaka ubutegetsi yatugejeje, ubu dutinya uwo ari we wese watwegera ashaka ubutegetsi gusa, kuko nta kindi bitwereka uretse urwobo rurerure ruruta urwo twagushijwemo. Abo rero nibanyure indi nzira itagana ku banyarwanda.
Turasaba kandi buri munyarwanda ngo age arya yishimye ari uko abona impande ye bishimye nka we. Buri munyarwanda age ashimishwa n’uko ariho igihe impande ye naho hari uriho nkawe. Naho n’urya kuko hari uwo wafashe mu muhogo uge utekereza uko uwawe ugiye kuba. Nubaho kuko hari uwo wishe, uge ukoperera ku rupfu wamwishe kuko ni rwo ruba rugutegereje. Amahoro twe Impunzi twifuza tuyifuriza n’abandi hatabaye Punguza kuko iya FPR n’iy’abami yabonywe na buri wese
Bikorewe i Walikale kuwa 04 Kamena 2015
BYIRINGIRO Victor
Jenerali Majoro
Perezida w’agateganyo wa FDLR

robotstxt: allowed

filter: keep


text:
UBUBIKO BWACU
Umwami yarishimye cyane!
HARI muri Kanama 1936. Icyo gihe Robert na George Nisbet bari mu rugo rw’umwami wo muri Suwazilandi. Bari bamaze kumvisha abari aho indirimbo na za disikuru z’umuvandimwe J. F. Rutherford zari kuri za disiki, bakoresheje imodoka yariho indangururamajwi. Umwami Sobhuza wa II yarishimye cyane. George yagize ati “twumvise bituyobeye kubera ko yifuzaga kugura icyuma cyasohoraga amajwi, za disiki n’indangururamajwi y’ubutumwa bw’Ubwami.”
Robert yamubwiye amwihohoraho ko ibyo bikoresho bitagurishwaga. Kubera iki? Kubera ko byari iby’undi muntu. Umwami yashatse kumenya uwo muntu uwo ari we.
Robert yaramubwiye ati “byose ni iby’undi Mwami.” Hanyuma Sobhuza yamubajije uwo Mwami uwo ari we. Robert yaramushubije ati “ni Yesu Kristo, Umwami w’Ubwami bw’Imana.”
Sobhuza yavuganye icyubahiro cyinshi ati “ni byo koko, ni Umwami ukomeye cyane. Sinatinyuka kugira ikintu cye mfata.”
Robert yaranditse ati ‘natangajwe cyane n’ukuntu uwo Mutware Mukuru ari we Mwami Sobhuza yari ateye. Yavugaga icyongereza cyiza nta bwirasi cyangwa ubwibone, kandi yavugishaga ukuri adaciye ku ruhande, ndetse yari umuntu wishyikirwaho. Namaranye na we iminota 45 mu biro bye, mu gihe George yacurangaga indirimbo hanze.
Robert yakomeje agira ati ‘nyuma yaho kuri uwo munsi, twasuye ishuri ryisumbuye (ryitwaga Swazi National School), tuhabona ibintu bishishikaje cyane. Twabwirije umuyobozi waryo adutega amatwi abyishimiye. Igihe twamubwiraga ko dufite icyuma gisohora amajwi kandi ko dushobora kumvisha abari muri icyo kigo bose ibyafatiwe kuri za disiki, yarishimye cyane maze akoranya abanyeshuri bagera ku ijana, bicara mu twatsi kugira ngo batege amatwi. Batubwiye ko iryo shuri ryigishaga abahungu ubuhinzi, kwita ku busitani, kubaza, kubaka, icyongereza n’imibare; naho abakobwa rikabigisha iby’ubuvuzi, imirimo yo mu rugo, n’indi mirimo y’ingirakamaro.’ Nyirakuru w’uwo Mutware Mukuru ni we wari warashinze iryo shuri. *
Kuva mu mwaka wa 1933, Umwami Sobhuza yagiye yishimira gutega amatwi abapayiniya bamusuraga i Bwami. Hari igihe yakoranyije ingabo zamurindaga zigera ku 100 kugira ngo zumve ubutumwa bw’Ubwami bwari bwarafatiwe kuri za disiki. Yakoresheje abonema y’amagazeti kandi afata ibitabo. Bidatinze, uwo Mwami yaje kugira ibitabo bya gitewokarasi hafi ya byose mu bubiko bwe. Byongeye kandi, yakomeje kubibika neza nubwo mu ntambara ya kabiri y’isi yose ubutegetsi bw’Abongereza bwabakoronizaga bwabuzanyije ibitabo byacu.
Umwami Sobhuza wa II yakomeje kujya yakira Abahamya mu rugo rw’i Bwami i Lobamba, ndetse akanabwira abakuru b’idini kuza kumva disikuru zacu zishingiye kuri Bibiliya. Igihe kimwe, ubwo Umuhamya wo muri ako gace witwaga Helvie Mashazi yasobanuraga ibivugwa muri Matayo igice cya 23, itsinda ry’abakuru b’idini bararakaye, baramusimbukira maze bagerageza kumwicaza ku ngufu. Ariko Umwami yahise ahagoboka, abwira umuvandimwe Mashazi ngo akomeze ikiganiro cye. Ikindi kandi, uwo Mwami yasabye abari aho kwandika imirongo yose ya Bibiliya yari muri iyo disikuru.
Ikindi gihe, ubwo abakuru b’idini bane bari bamaze kumva disikuru yatanzwe n’umuvandimwe w’umupayiniya, bahise bavuga bati “ntitukiri abakuru b’idini, ahubwo tubaye Abahamya ba Yehova.” Hanyuma babajije uwo mupayiniya niba nta bitabo yari afite bimeze nk’ibyo Umutware Mukuru yari atunze.
Kuva mu myaka ya za 30 kugeza aho uwo Mutware Mukuru yapfiriye mu mwaka wa 1982, yagaragaje ko yubahaga Abahamya ba Yehova kandi ntiyigeze yemera ko batotezwa bazira ko batakurikizaga imigenzo y’Abanyasuwazilandi. Ku bw’ibyo, Abahamya bari bafite impamvu zo kumushimira kandi rwose bababajwe n’urupfu rwe.
Mu ntangiriro z’umwaka wa 2013, muri Suwazilandi hari ababwiriza b’Ubwami basaga 3.000. Muri icyo gihugu gifite abaturage basaga miriyoni imwe, ugereranyije buri mubwiriza yagombaga kubwiriza abantu 384. Icyo gihe hari abapayiniya basaga 260 bakoranaga umwete mu matorero 90, kandi abantu 7.496 bateranye ku Rwibutso rwo mu mwaka wa 2012. Uko bigaragara hazakomeza kubaho ukwiyongera. Nta gushidikanya, abantu basuraga Suwazilandi mu myaka ya za 30 ni bo bashyizeho urufatiro.—Byavuye mu bubiko bwacu muri Afurika y’Epfo.
^ par. 8 Igazeti ya L’Âge d’Or yo ku itariki ya 30 Kamena 1937, ku ipaji ya 629, mu cyongereza.


text:
Impamvu Imana ishaka ko abagabo bita ku ngo zabo kurusha ibindi bintu byose
Imana ishaka ko abantu baha agaciro umubano kugeza igihe bazavira mu isi.
Ugushyingirwa ni ingenzi cyane, niyo mpamvu abakristo b’abagabo bakwiye kwita ku ngo cyane kurusha ikindi kintu cyose. Ikindi kandi uko bita ku rugo rwabo, byubaka umubano wabo n’Imana.
Muri iyi nkuru, reka turebere hamwe impamvu gushinga urugo bikwiye guhabwa agaciro n’umwanya nyuma y’Imana:
1. Ni itegeko ry’Imana rikwiye guhabwa agaciro
Mutekereze kuri ibi bagabo, iyo ugushyingirwa kuba atari ingenzi, kuki Imana yahaye Adamu umugore? Mu Itangiriro2 hatubwirako Imana yabonyeko ari byiza ko iha umufasha Adamu .Mubyo yari yaremye byose yabuzemo n’umwe, maze imuremera Eva.
Kuki Imana yaremye Eva?
“Kandi Uwiteka Imana iravuga iti “Si byiza ko uyu muntu aba wenyine, reka muremere umufasha umukwiriye.” (Itangiriro2:18) Imana yaremye Eva nyuma yo guha Adamu ubutware bwo gutegeka no kurinda Edeni.(2:15), Yamuremye nyuma yo kubona ko atari byiza ko umuntu aba wenyine.Iri jambo’ wenyine’risobanuyeko Imana iyo iguhaye urugo, ibona ko ari ikintu cy’ingenzi cyari gikenewe mu kuzuza ubushake bwayo.
Hari abagabo n’abagore bahisemo kuba bonyine. Abo nabo Imana yabahaye ubwo buntu bwo kuba bonyine ubuzima bwabo bwose kugirango bashobore kuyibandaho, ariko igihe Imana ihaye umugabo n’umugore kubana, ni ingenzi cyane ko abo bashakanye bumva ko Imana yabahaye gushaka kugira ngo bibe umuyoboro wo kuzuza ibyo ishaka.
Muri make, gushyingirwa ni agace k’ubushake bw’Imana ku muntu bityo abagabo bagomba kubiha agaciro, n’umwanya.
2.Abagore banyu ni abakobwa b’Imana
Bagabo, mukwiye gutekereza mukamenya ko abagore banyu ari abakobwa b’Imana, ko ari yo yababahitiyemo, ngo mubiteho.
Umubyeyi mwiza w’umugabo yifuza ko umukwe we yamufatira umukobwa we neza akamwubaha. Ahora yifuza ko umukobwa we yazagubwa neza. Igihe cyose umugabo we amukoreye ikintu kibi biramubabaza akanamurakarira.
Imana irenze umubyeyi ,ihora ari nziza nk’uko yahoze,n’umubyeyi ukwiye kubahwa, bityo rero mukwiye kwiga kuyubaha.
Mu gitabo cy’Imigani haduha ishusho y’abayubaha:
• “Kūbaha Uwiteka ni ishingiro ry’ubwenge, Kandi kumenya Uwera ni ubuhanga.”(Imigani9:10).
Ibi bisobanuye ko buri kintu cyose mukorera abagore banyu , gikwiye kuba kirimo ubwenge n’ ubuhanga by’umuntu ufite imico y’Imana.
• “Kūbaha Uwiteka ni ukwanga ibibi, Ubwibone n’agasuzuguro n’inzira y’ibibi, n’akanwa k’ubugoryi ni byo nanga.”(Imigani8:13)
Ibi bivuze ko niba mutinya Imana, ntimukwiye gukorera abagore banyu ikibi cyose, ahubwo mukwiye guca bugufi mukubaha abo Imana yabahaye ngo bababere abafasha.
3. Ibindi byose byubakira ku mibanire yanyu
Uko mubanye byerekana ubuzima mubayemo kandi n’imigisha Imana ibaha ituruka ku mibanire yanyu.
Uku niko amasengesho yanyu agenda iyo mufashe abagore banyu nabi:
“Namwe bagabo ni uko; mubane n’abagore banyu, mwerekane ubwenge mu byo mubagirira kuko bameze nk’inzabya zidahwanije namwe gukomera, kandi mubūbahe nk’abaraganwa namwe ubuntu bw’ubugingo, kugira ngo amasengesho yanyu ye kugira inkomyi.” (1Petero3:7)
Ubutumwa mubabwa buhera ku mibanire yanyu:
“Nuko umwepisikopi akwiriye kuba inyangamugayo, no kuba umugabo w’umugore umwe, abe udakunda ibisindisha wirinda, ugira gahunda mu kubaho kwe, ukunda gucumbikira abashyitsi, ufite ubwenge bwo kwigisha, utari umunywi wa vino cyangwa umunyarukoni, ahubwo abe umugwaneza utarwana, utari umukunzi w’impiya, utegeka neza abo mu rugo rwe, agatera abana be kumvira no kubaha rwose.
(Mbese utazi gutegeka abo mu rugo rwe yabasha ate kurinda Itorero ry’Imana?) Kandi ntakwiriye kuba uhindutse Umukristo vuba, kugira ngo atikakaza akagwa, agacirwa ho iteka Satani yaciriwe ho.(1Timoteyo3:2-6)
Uku niko Imana ifata umugabo utagira icyo afasha umuryango we:
“Ariko niba umuntu adatunga abe cyane cyane abo mu rugo rwe, aba yihakanye ibyizerwa, kandi aba abaye mubi hanyuma y’utizera.(1Timoteyo5:8)
Bagabo , mugomba kwirinda gukorera ibibi impano Imana yabahaye kuko uko mubafata muzabibazwa mugeze imbere y’Imana.


text:
Kuri uyu wa Mbere ni bwo Afrifame Pictures yasohoye igice gishya cya 55 cya filime y'uruhererekane ya Seburikoko. Ni igice kigaragaramo Rulinda amerewe nabi cyane n'uburwayi nyuma yo kurogwa n'umugore we Esiteri ushaka kwihorera ibyo yari amaze igihe akorerwa na Rulinda. Esiteri we avuga ko mu byifuzo bye ari uko Rulinda na Kadogo bapfa, (Esiteri) agasigara mu rugo wenyine.
REBA HANO IGICE GISHYA CYA 55 CYA FILIME SEBURIKOKO
Kadogo nawe yagombaga kurogwa, gusa yaje kugira amahirwe ntiyarya ibiryo yari yarogewemo na Esiteri kuko Rulinda yahise aza Kadogo atari yarya, Rulinda akamukubita bikabije,undi agakizwa n'amaguru. Muri iki gice gishya tubonamo kandi Setako aganira na Kadogo, agaca amarenga ko ashobora gutangira gutereta Mutoni wa Seburikoko na cyane ko yamukunze cyane, gusa akaba atari azi ko Mutoni yaje muri Gatoto avuye i Kigali.
REBA HANO IGICE GISHYA CYA 55 CYA FILIME SEBURIKOKO


text:
Intore zatojwe
Nk’uko bizanzwe buri mwaka abanyeshuri barangije amashuri 6 yisumbuye baratozwa hanyuma bagatumwa ku rugerero mu bikorwa bitandukanye by’ubwitange by’inyungu rusange.
Ibikorwa bikorwa n' Intore ku rugerero biteza imbereumudugudu n' Igihugu muri rusange
Byari bisanzwe ko izo ntore zikorera urugerero mu Kagari babarizwamo rukaba ari urugerero rw’Akagari ariko uyu mwaka wa 2018 wo urugerero rwabaye urw’umudugudu kuko n’ibikorwa byibanze ku bikorwa bitandukanye biba bisubiza ibibazo biba byagaragajwe mu mudugudu.
Mu Karere kose hatojwe Intore 1749 ari nabo batumwe ku rugerero rw’umudugudu bakimara gutozwa ariko siko bose bitabiriye kuko hitabiriye abagera ku 1042 akaba ari nabo bahawe icyemezo cy’ishimwe gihamya ko basoje amezi 6 y’urugerero.
Ni ku ncuro ya 24 u Rwanda rwizihiza uyu munsi wo kwibohora hazirikanwa ubutwari Ingabo zari iza FPR zagize zihagarika jenoside yakorewe abatutsi muri 1994 ari nabwo u Rwanda n’abanyarwanda bose batangiye inzira nshya igamije impinduka haba ku gihugu cyose ndetse no ku buzima bwabo muri rusange. Nk’uko byari biteguye mu gihugu hose, umunsi wizihirijwe mu midugugu yose akaba ari naho Inkomezabigwi icyiciro cya 6 za buri murenge zahuriye aho ku rwego rwa buri murenge wari wizihirijwe.
Hatanzwe ubutumwa bujyanye n’uwo munsi muri rusange ariko byihariye hanashimiwe izo ntore ku bikorwa by’ubwitange bakoze bishingiye no ku mihigo bahize batozwa birimo kubakira abitshoboye bavanwa mu manegeka, kubaka uturima tw’igikoni mu buryo bwo kurwanya imirire mibi, kubaka ubwiherero , isuku mu ngo , guharura imihanda , kubaka udutara tw’amasahani … mu buryo bwo kurwanya umwanda, gusubiza abana mu ishuri baritaye, kwigisha gardienne, ubukangurambaga ku kurwanya ibiyobyabwenge n’ibindi.
Banasabwe kwimakaza indangagaciro aho bazaba bari hose kuko umuco w’ubutore ukomeza.


text: Kuri uyu wa kabiri tariki ya 28 Kanama 2018 ,mu cyumba cy’inama cy’ishuri ryisumbuye rya Mater dei habereye Inama nyunguranabitekerezo y’Intara y’Amajyepfo ku gutangiza itorero ry’umudugudu. Inama yayobowe na Guverineri Hon. Mureshyankwano Marie Rose, yitabirwa na ba Perezida b’Inama Njyanama mu turere, Abayobozi b’uturere, Abakomiseri muri Komisiyo y’Itorero ry’Igihugu, Abanyamabanga Nshingwabikorwa b’uturere n’imirenge, Abayobozi b’ishami ry’imiyoborere myiza mu Turere n’intore zatumiwe. Bakaba bemeranyijwe ko tariki 7 Nzeri 2018, hazaba hamaze gutangwa ingengabihe y’uko Itorero ry’umudugudu rizakora.


text:
Ikiganiro cya 15 kuri 15 biteganyijweUrupapuro rwa 5/5: Gahunda y’ibikorwa: Ibyo duteganya gukora mu bihe biri imbere
Gahunda y’ibikorwa: Ibyo duteganya gukora mu bihe biri imbere
Igitekerezo cya 1:
Uhereye ku makuru yatanzwe muri iki kiganiro, turagusaba gutegura raporo ngufi yerekana ibyo wagezeho n’ibikorwa by’ubufasha buhabwa umwana wakiriwe mu muryango. Ibi bishobora gufasha abagenzura ibikorwa byawe, abafata ibyemezo n’abandi bafatanyabikorwa gushima ibikorwa byawe.
Menya ko iyo raporo izasomwa n’abantu batamenyereye inshingano zawe.
Iyo raporo igomba gusobanura ibikorwa byawe, abo mukorana, uburyo mukora n’indangagaciro za kimuntu… mu magambo asobanutse. Ntabwo igomba kurenza impapuro iri hagati ya 3-5 kandi ushobora kongeramo amashusho yerekana ibikorwa byawe bya buri munsi. Niba wujuje urupapuro rugaragaza ubumenyi n’ubushobozi, ushobora kuyikoresha mu gutegura iyo raporo.
Emeza umuntu uri bwandike raporo (urugero: umuntu ushinzwe kugenzura ibikorwa, umuntu uhugura n’ababyeyi bakiriye umwana mu muryango).
Igitekerezo cya 2:
Ushobora gutunganya videwo yerekana ibikorwa by’ubufasha bitangwa mu muryango wawe wakiriye umwana. Igomba kwerekana ubuzima busanzwe ndetse n’ibiganiro byerekeranye n’ibikorwa byanyu ndetse n’indangagaciro mugenderaho.
Niba bishobotse, ushobora kongeraho ikiganiro n’umwana urera mu muryango (urugero: umuryango wakiriye Andrei) wakongeraho na none serivisi n’abantu bafitiye umwana akamaro ndetse n’ababyeyi b’umubiri
Turagushimira kwitabira ibi bikorwa kandi tukwifurije amahirwe mu nshingano uzongera kubona mu bihe biri imbere!


text:
Hirya no hino mu Mirenge igize Akarere ka Rulindo ku wa 03 Kanama 2018, abaturage bizihije umunsi mukuru w’umuganura, bishimira ibyo bagezeho, abakuru n'abato barasabana basangira umusaruro w’ibyo bejeje.
Nyuma yo kungurana ibitekerezo no kuganira ku byateza imbere imidugudu, abaturage basabanye, bidagadura mu mbyino, mu mivugo no mu mikino ishimisha abantu.
Mu murenge wa Shyorongi, mu kwizihiza umunsi w’umuganura, bifatanyije n’umuryango Compassion Internal, imiryango 6 yorojwe inka, imiryango 42 ihabwa matelas mu rwego rwo guca nyakatsi mu buriri no kwimakaza isuku.
Mu Murenge wa Murambi, habayeho gutaha inyubako y’ishami rya SACCO Ijabo Murambi, iryo shami rikaba ryarubatswe mu Kagari ka Bubangu mu rwego rwo korohereza abakiriya b’iyo SACCO batuye kure y’icyicaro gikuru kuko bakoraga urugendo rurerure.
Ku gicamunsi, Umuyobozi w’Akarere ka Rulindo Kayiranga Emmanuel ari kumwe n’Umunyamabanga wa Leta ushinzwe Itegeko Nshinga n’andi mategeko muri Minisiteri y’ubutabera Me Evode Uwizeyimana hamwe n’abandi bayobozi b’ibigo n’inzego zikorera mu Karere, bifatanyije n’abaturage b’Umurenge wa Rusiga mu kwizihiza Umuganura .
Ibirori byahuriranye no gusoza imurikabikorwa ryari rimaze iminsi 3 ribera mu Kigo Ndangamuco Ikirenga giherereye mu Murenge wa Rusiga. Ibirori byaranzwe no gusinya imihigo hagati y’ubuyobozi bw’Akarere n’abafatanyabikorwa, inbitaramo mu mbyino, umurishyo w’ingoma, gusabana no gusangira kw’abaturage n’abayobozi.
Abaturage bataramiwe n’abahanzi batandukanye barimo umucuranzi w’inanga Munyakazi Deo, Beni Nganji (Mugisha Benjamin), Jay Polly n’Itorero Ikirenga.


text:
Nyuma yo kubuza abacuruza utuntu mu ntoki n’abagore bikorera ubutaro bacuruza imbuto n’imboga, ubu hagezweho za kiyosike mu mugi wa Kigali. Ubu izo kiyosike zirasenywa umusubirizo. Umuyobozi w’umugi we, ubwo bamutakambiraga kuri radiyo y’igihugu, yongeyeho ko ahubwo agiye no gusenyera abafite amazu adafite ibyangombwa nk’aho yubatswe ubuyobozi bwaratejwe cyamunara.
Ibyo bisubizo birimo agasuzuguro byagaragaje ko abaturage badafite n’uwo batakambira. Umuyobozi w’umugi wa Kigali agera aho agereranya amazu y’abaturage n’ibyari.
Ibyo byose biriyongera ku karengane gakabije kari m’ukwimura abaturage hitwajwe itegeko ryo muri 1996, aho umuturage abona gusa kimwe cya gatatu cy’agaciro k’inzu ye, ubutaka ntibuhabwe agaciro.
Abari batuye mu nkengero z’umugi bari batunzwe no guhinga bagize kwamburwa uburenganzira bwo gutura aho bari batuye, banamburwa n’uburenganzira ku mirima yabo nta wundi murimo bahawe. Abari birukiye m’ukubumba amatafari n’amategura na bo babangamiwe no kubungabunga ibidukikije kubera ko ibiti bakoreshaga m’ugutwika byahagaritswe.
Indi ngaruka ni uko ingabo za Mutsindashyaka, ari zo local defense, ubu zihiga bukware abantu banyuranya n’amategeko y’umugi. Birirwa birukankana abantu hagati y’amamodoka y’umugi, uwaramutse nabi imodoka ikamukandagira cyangwa akagwa muri ruhurura. Iyo umwe muri bo afashwe, yaba ari umubyeyi cyangwa ari umukobwa, hari igihe akubitwa iz’akabwana.
Ikindi kigaragara ni uko ibyo byose, birimo no gufungira abantu amazu kuko atararangira, byajemo ruswa k’uburyo hitwazwa ibyo byemezo abantu bakaka na ruswa n’abujuje ibyangombwa.
Nta n’uwabura kuvuga ko m’ugusenya izo kiyosike wubaka izindi uzagurisha miliyoni 6 harimo ubujura bukabije. Ugira ngo ndamubeshya azashake abahanga m’ubwubatsi bamubwire niba koko ziriya kiyosike zifite kariya gaciro.
Ni byiza koko ko umugi wa Kigali usa neza ugahesha ishema u Rwanda. Ariko U Rwanda si imisozi. U Rwanda ni abaturage barutuye. Uzashyira imbere ubwiza bw’umugi abawutuye inzara igiye kubamara azaba ategura intambara. Si byiza ko ibyemezo bifatanwa ubuhubutsi. Bigomba kwigwaho kandi bigakorwa gahoro gahoro.
Shakira andi makuru yo mu karere hano.
Saba amakuru muri email yawe hano.


text:
Marie Josée Uwiringira
Abacuruzi bo mu karere ka Nyanza bahisemo kwiga indimi z’Icyongereza n’Igiswahili, zikoreshwa mu maduka y’i Dubai, muri Leta Zunze Ubumwe z’Abarabu kugira ngo bagabanye amafaranga batanga ku bakomisiyoneri bajyaga babasemurira barimo kurangura. Izo ndimi zibafasha no guhahirana n’abanyamahanga baba i Nyanza babagurira.
Kugira ngo umukomisiyoneri afashe umucuruzi guhahira mu iduka rimwe ry’i Dubai, amuca amafaranga y’u Rwanda ibihumbi 20. Umucuruzi wagiye kurangura ntashobora kwinjira mu maduka ari munsi y’atatu, ubwo aba agomba kwishyura nibura uwamusemuriye ibihumbi 60. Mu rwego rwo kugabanya ayo mafaranga atangwa ku bakomisiyoneri, abacuruzi 25 bibumbiye mu muryango “Dubai Family” bahisemo kwiga indimi z’igiswahili n’icyongereza ngo bajye babasha kwivugira no kwirangurira.
Kayitesi Immaculée, ukuriye Urugaga rw’abikorera mu karere ka Nyanza, avuga ko gukoresha abakomisiyoneri bituma umucuruzi atagira uruhare mu kurangura, ahubwo ngo ashobora no kumuvugira ibyo adashaka. Ati “twabonye ari ngombwa kwiga izo ndimi ebyiri dukunze guhura na zo mu bucuruzi, kuko iyo utabyumva umukomisiyoneri ashobora kukuvugira uko utabyifuza, ntubashe no gukosora ibyo avuze.”
Icyemezo cyo kwiga indimi abacuruzi b’i Nyanza bagifashe mu ntangiro z’umwaka wa 2017, bafata umwanya buri cyumweru wo kwiga no kuganira ku migendekere y’ubucuruzi. Abarimu babo ni bamwe muri bo bazizi.
Uwamwezi Berthilde, ukora ubucuruzi bw’ibikoresho by’ubwubatsi, ahamya ko icyongereza yigishijwe na bagenzi be kimufasha guciririkanya n’abaguzi b’abanyamahanga baza guhahira mu iduka rye, kandi ngo nta bwoba afite bwo kujya kurangurira i Dubai kuko bagenzi be bazamufasha.
Aragira ati “nshobora kubaza umuguzi icyo akeneye, nkamubwira igiciro, ndetse naba ntacyo mfite nkabasha kumurangira aho yagikura. Ikindi ni uko ninjya i Dubai nta kibazo nzagira mu guciririkanya, kuko nzabasha kwivugira n’abo mu muryango tuzajyana bazamfasha. Mu bacuruzi 10 bajyana i Dubai, byibuze batatu baba bazi icyongereza neza”.
N’ubwo abacuruzi bataramenya indimi neza, Munyambonwa John, Ukuriye Umuryango Dubai Family, ahamya ko mu gihe kingana n’umwaka bamaze biga, hari impinduka zigaragara mu kuvugisha abakiriya b’abanyamahanga.
Aragira, ati “bamwe mu bacuruzi bagize amahirwe yo kwiga twabasabye gukoresha impano za bo bakigisha abandi indimi. Ntibarazimenya neza, ariko iby’ingenzi ku mucuruzi bamaze kubimenya nko kuvuga igiciro no guciririkanya. Ubwo rero abanyamahanga bahahira i Nyanza nk’abanyeshuri bo mu Ishuri rikuru ry’Amategeko –ILPD, tubasha kubakira neza.”
Uretse kwiga indimi, muri Dubai Family, abacuruzi bungurana ibitekerezo, bakanakebura abatanga serivisi mbi ku babagana, ndetse bagakora n’ibikorwa byo kwiteza imbere. Bashyizeho itsinda ryo kuzigama no kugurizanya batangamo amafaranga ibihumbi bibiri (2000Frw) buri cyumweru, bafite n’umushinga w’ubuhinzi bw’imyumbati kuri hegitari eshashatu n’ubw’ibigori kuri hegitari eshanu.


text:
Mu nama rusange y’ihuriro ry’abafatanyabikorwa mu iterambere bakorera mu Karere ka Huye (JADF-HUYE) basanga guhuza imbaraga n’ubuyobozi bw’Akarere, imihigo y’Akarere ikagirwamo uruhare n’abafatanyabikorwa bose ari kimwe mu bizatuma Akarere ka Huye kongera kugaruka ku isonga mu mihigo.
Ibi ni bimwe mu byagarutsweho kuri uyu wa kabiri tariki ya 28 Kanama 2018 mu nama yahuje umuyobozi w’Akarere ka Huye Sebutege Ange n’abagize ihuriro ry’abafatanyabikorwa mu iterambere bakorera mu Karere ka Huye. Abitabiriye iyi nama bamurikiwe imihigo Akarere ka Huye kazashyira mu bikorwa mu mwaka w’ingengo y’imari wa 2018-2019, bayunguranaho ibitekerezo, maze bamwe mu bafatanyabikorwa banagaragaza uruhare rwa bo mu ishyirwa mu bikorwa ry’iyi mihigo.
Mu kungurana ibitekerezo ku ishyira mu bikorwa ry’imihigo, bamwe mu bafatanyabikorwa bagaragaje guhuza imbaraga nk’inkingi nyamukuru yo kwesa imihigo. Kuri iyi ngingo bavuze ko nk’uko imihigo ikubiye mu nkingi eshatu, buri mufatanyabikorwa azakorana bya hafi n’ishami ry’Akarere rifite mu nshingano imihigo isa n’iyo muri iyo nkingi y’iy’umufatanyabikorwa.
Umwe mu bakora mu mushinga ukorana n’abahinzi yagize ati :”Nkatwe murumva ko tugomba gukorana bya buri igihe na ‘Agronome’ w’Akarere, akajya amenya umunsi ku munsi abahinzi twagejejeho ifumbire. Ibi bizatuma turushaho guhuza imbaraga zacu mu buhinzi, bityo abahinzi bacu turusheho kubakurikirana byongere umusaruro mu bwinshi no mu bwiza, bijyanye na wa muhigo wa ‘productivity ‘twabonye ”.
Usibye inama y’ihuriro rusange ry’abafatanyabikorwa,ubuyobozi bw’Akarere kandi busanzwe bunagirana buri mwaka umwiherero n’abafatanyabikorwa, bakaganira ku mikorere n’imikoranire. Imihigo y’Akarere ka Huye muri uyu waka wa 2018-2019 ni 61, ikubiye mu nkingi eshatu. Iyo mihigo ni 25 mu bukungu, mu mibereho myiza ni 25 na ho mu miyoborere myiza n’ubutabera ni 11.
Ukeneye ayandi mafoto kuri iyi nama, kanda hano: https://bit.ly/2oEh1Tg


text:
Kuki Imana yemera ko abantu beza bahura n'ibintu bibi?
Ikibazo: Kuki Imana yemera ko abantu beza bahura n'ibintu bibi?
Igisubizo: Iki ni kimwe mu bibazo by'ingorabahizi muri Tewolojiya (Theologie). Imana Ihoraho, ntigira iherezo, Iri hose, Izi byose, kandi Ishoboye byose. None se ni gute abana abana b'abantu (badahoraho, bafite iherezo, batazi byose, batari hose, kandi badashoboye byose) babashobora gusobanukirwa inzira z'Imana? Igitabo cya Yobu gishingiye kuri iyi ngingo. Imana yemereye Shitani gukorera Yobu ibyo ishaka byose uretse kumwica. Yobu yabyifashemo ate? 'Naho yanyica napfa nyiringira' (Yobu 13:15). 'Uwiteka ni we wabimpaye, kandi Uwiteka ni we ubintwaye. Izina ry'Uwiteka rishimwe' (Yobu 1:21). Yobu ntiyigeze asobanukirwa impamvu Imana yemeye ko ibyamubayeho bibaho, ariko yari aziko Imana ari nziza nuko akomeza kuyizera. Uko niko natwe twari dukwiye kugenza.
Kubera iki amakuba agwirira abantu beza? Bibiliya igushubije, yakubwira ko nta muntu 'mwiza' ubaho. Bibiliya irabyerura ku mugaragaro ko twese dufite icyaha cyaducengeye (Umubwiriza 7:20, Abaroma 6:23, 1 Yohana 1:8). Abaroma 3:10-18 hasobanura neza ko nta bantu 'beza' babaho 'Nta wukiranuka n'umwe, nta wumenya, nta wushaka Imana. Bose barayobye, bose bahindutse ibigwari, nta wukora byiza n'umwe. Umuhogo wabo ni imva irangaye, bariganishije indimi zabo. Ubusagwe bw'incira buri mu minwa yabo. Akanwa kabo kuzuye ibitutsi n'amagambo abishye. Ibirenge byabo byihutira kuvusha amaraso, kurimbuka n'umubabaro biri mu nzira zabo, inzira y'amahoro ntibarakayimenya. Kūbaha Imana ntikuri imbere yabo'. Buri muntu wese wabayeho kuri iyi si akwiriye umuriro utazima. Buri segonda duhumeka ni Ubuntu n'imbabazi z'Imana. Kubabarira muri iyi si, uko byaba bingana kose, ntibihwanye na gatoya n'ibyo twari dukwiriye, umuriro utazima.
Ikibazo ahubwo twakwibaza ni 'kuki Imana yemera ko abantu babi bagira umugisha?' Abaroma 5:8 havuga ko 'Imana yerekanye urukundo rwayo idukunda, ubwo Kristo yadupfiraga tukiri abanyabyaha'. Nubwo abantu ari babi, abanyabyaha, buzuye urugoma, Imana iracyadukunda. Yaradukunze kugeza ubwo yadupfiriye ngo igihano cyacu kijye kuri we (Abaroma 6:23). Nitwakira Yesu nk'umukiza wacu (Yohana 3:16, Abaroma 10:9), tuzababarirwa kandi tugire umugabane wo kuzaba mu ijuru ubuzira herezo (Abaroma 8:1). Icyo dukwiriye ni umuriro utazima. Icyo duhabwa ni ubuzima butagira iherezo iyo twizeye Kristo.
Ariko nanone ntitwakwirengangiza ko rimwe na rimwe hari igihe hari abagwirirwa n'amagorwa, rwose ubona ko batari bayakwiriye. Ariko rero Imana yemera ko ibintu bibaho ku mpamvu zayo, twaba tuzumva cyangwa tutazumva. Ariko mbere ya byose, tugomba kwizera ko Imana ari nziza, itabera, idukunda kandi yuzuye imbabazi. Kenshi hari ubwo tutabasha no gusobanukirwa ibitubaho. Ibyari byo byose, aho gushidikanya ubwiza bw'Imana, twari tugombye kuyizera kurushaho muri ibyo bihe. 'Wiringire Uwiteka n'umutima wawe wose, we kwishingikiriza ku buhanga bwawe. Uhore umwemera mu migendere yawe yose, na We azajya akuyobora inzira unyuramo.' (Imigani 3:5-6).
English
Kuki Imana yemera ko abantu beza bahura n'ibintu bibi?


text:
Burya ibyo dutekereza nibyo bivamo ibyo dukora, ushoboye kugenzura no gutegeka ibyo utekereza, imikorere , imivugire n’imyitwarire yahinduka, ariko burya uko utekereza niko uri, ibi bigaragara mu gitabo cy’Imigani 23 :7 ku bemera Bibiliya.
Nk’uko Bibiliya ikomeza ibivuga ngo byaba byiza buri wese ashoboye kurinda ubyinjira mu mitima we, cyangwa ibyinjira mu bitekerezo bye. Umwami Salomoni yavuze ijambo ryiza aho yagiraga ati : « Rinda umutima wawe kuruta ibintu byose birindwa kuko muri wo ariho iby’ubugingo bikomoka. Ibi bigaragara mu gitabo cy’Imigani 4 :23.
Yakobo nawe yatwigishije ko ibyaha bitangirira mu bitekerezo(Yakobo 1:13-5). Bityo ibyo uhaye ikaze mu bwonko bwawe cyangwa mu mutima wawe igihe kirekire, igihe kiragera ukabishyira mu bikorwa.
Ibyinjira mu mutwe biza ari nk’ibitekerezo bikazabyara ibikorwa. Bya bikorwa bimaze igihe kirekire ubigenderamo bikabyara akamenyero. Ibyo wamenyereye gukora bigeraho bigahinduka imiterere yawe.Ya miterere yawe niyo ivamo uwo uzaba we.
Buri wese agomba kwitondera ibyo atekereza, kuko burya uko utekereza niko uri, mu rwego rwo kugirango dutegeke ibyo dutekereza, byaba byiza tutagiye duha ikaze ibibonetse byose ngo byinjire mu mitima yacu, ahubwo tugashungura tukareba ibyatugirira umumaro bikawugirira n’abandi akaba aribyo twemerera bikinjira.
Shaka uko wakuzuza mu biterezo byawe ibintu bigira umumaro, byubaka kandi bifite icyo byakungura bikungura n’abandi.
Ibisigaye, iby’ukuri byose, ibyo kubahwa byose, ibyo gukiranuka byose, ibiboneye byose, iby’igikundiro byose, n’ibishimwa byose, nihaba hariho ingeso nziza kandi hakabaho ishimwe, abe aribyo mwibwira ( Abafilipi 4:8).
Nurangiza usenge iri sengesho uti: "Mana undememo umutima wera, unsubizemo umutima ukomeye". (Zabuli 52:12).


text:
gacaca
Gacaca: yasize ibibazo mu banyarwanda
By Amakuru ki ? on 15 septembre 2014
Ibihe bitandukanye byerekana ko umuntu ashobora guhohoterwa akamburwa ibye inzego zirebera mu gihe zirirwa zibwira amahanga ko ibintu ari sawa. Inkuru twandika ishingiye ku karengane ka korewe umugabo witwa Sebatware Andre wanyazwe imitungo ye hirengagijwe amategeko hagendewe ku bihuha. Abanyarwanda batandukanye bemeza ko Gacaca yateguwe neza ariko zimwe munyangamugayo zikirengagiza inshingano maze bakabihindura ubucuruzi. Bamwe […]
Posted in Amakuru | Tagged gacaca, sebatware andré


text:
Amakosa ukora ugatera uwo mwashakanye kwanga ababyeyi bawe
Mu ngo zimwe na zimwe usaka abakazana cyangwa se abakwe badacana uwaka na ba nyirabukwe, nyamara nkuko bitangazwa na Charlotte , umujyanama mu by’ingo, hari ubwo usanga umwe mu bashakanye afite uruhare mu gutera amakimbirane hagati y’uwo bashakanye n’umuryango avukamo mu gihe akoze amwe mu makosa akurikira :
Kwirengagiza ko wagize umuryango mushya
Mu gihe wari ukiri ingaragu utarashaka hari ibyo wacyemuraga mu muryango w’imwanyu kuko nta wundi muryango wabaga ufite, ariko mu gihe wagize umuryango ntukumve ko uzajya ukemura ibibazo by’umuryango wawe ngo ubivange n’ibyo mu muryango ukomokamo.
Urugero niba ufite inshingano zo kuvuza mama wawe yarwaye wishaka kubirutisha izindi nshingano z’urugo ngo umwana abure amafaranga y’ishuri kuko wayatanze kuri mama wawe ari kwa muganga.
Kwereka uwo mwashakanye ho ari munsi y’ababyeyi bawe
Gushaka ntibibuza guha agaciro ababyeyi bawe no gukomeza kubaha icyubahiro bakwiye ariko mu gihe ukangisha uwo mwashakanye ababyeyi bawe ukamwereka ko bagufiteho uruhare ruruta urw’uwo mwashakanye bizarangira bibateye kwangana kandi biturutse kuri wowe.
Charlotte yagize ati " Hari nk’umugore uba ukundana na nyina ku buryo ubukwe umwe yatashye undi aba yabutashye bahora bari kumwe. Umugabo ashobora kumubuza kujyana na mama we kubera imoamvu zitungranye, umugore agakomeza guhatiriza amwumvisha ko mama we yubashywe, atagomba kumusuzugura bikarangira umugabo amwemereye atari uko we abikunze ahubwo abitewe n’ingufu umugore we yamushyizeho."
Guhora ugisha ababyeyi inama aho kuzigisha uwo mwashakanye
Ibi ahanini biba ku miryango ikimara gushyingiranwa akabaye kose ukumva ko ugomba kugisha inama ababyeyi bamwe mbere yuko mubiganiraho nk’abashakanye ugasanga aribo bakuyobora mu byo ukora.
Kugirana umushyikirano ukabije n’ababyeyi bawe
Hari abantu bashaka ntibamenye ko bagize imiryango yo kwitaho. Urugero ugasanga kuri telefoni buri gihe aba avugana n’iwabo, uko abonye umwanya akajya ku basura cyane cyane iyo ari hafi, ugasanga umushyikirano mugirana urusha uwo ugirana n’uwo mwashakanye.
Nubwo umubeyi n’umwana bafite ibibahuza byinshi ku buryo umubano hagati yabo uba ukeneye gukomeza na nyuma yo gushinga ingo, ni byiza kwitonda mu mibanire yawe n’ababyeyi bawe kugirango bitaba byanakurura urwango hagati y’uwo mwashakanye n’ababyeyi bawe kandi ari wowe ubaye intandaro yabyo


text:
Masasu avuka ku mubyeyi w’Umunyarwandakazi witwa Mpingayera Angelique na Se Masasu Nindaga wakomokaga muri Repubulika Iharanira Demokarasi ya Congo.
Uyu mukobwa w’imyaka 22 yiga mu Cyiciro cya Mbere cya Kaminuza mu bijyanye n’Imibereho myiza y’Abantu mu Bubiligi, ari naho abana na nyina na musaza we muto.
Masasu yavukiye mu Rwanda, igihugu ababyeyi be bahuriyemo mu gihe cya Jenoside yakorewe Abatutsi mu 1994. Mu 1992 nibwo Se yinjiye mu Ngabo zari iza FPR Inkotanyi (APR, Armée Patriotique Rwandaise), aza gukomereza mu Ngabo zari zigamije kubohora Congo, AFDL (Alliance des Forces Démocratiques de Libération du Congo) zagejeje ku butegetsi Laurent-Désiré Kabila akuyeho Mobutu Sese Seko, Masasu akaba yari umwe mu bayobozi bazo.
Mu kiganiro na IGIHE uyu mukobwa yagarutse ku mateka ye, avuga uko amaze kuvuka aribwo ababyeyi be bagiye gutura i Kinshasa aho Se yakoreraga imirimo ya politiki kugeza yitabye Imana.
Yakomeje agira ati ‘‘Nyuma y’urupfu rwa data, twageze mu Bubiligi mu 2004, ntabwo byari byoroshye (kuva mu gihugu mu ijoro akisanga mu kindi atazi). Ariko byasabaga gukomeza, tukagerageza kuba mu buzima bushya.’’
Imyaka yagiye ishira, ariko agakomeza kwiyumvamo ibikomere bishingiye ku mateka yaciyemo, ibintu bitashoboraga kubona n’umuntu uwo ariwe wese.
Ati ‘‘Umunsi umwe naje gufata umwanzuro. Natangiye gahoro gahoro nakira urupfu rwa data. Icyamfashije cyane ni isengesho. Nagize amahirwe yo kurerwa na mama wizera cyane, wadutoje indangagaciro za gikirisitu. Natangiye gushaka Umwami Yesu, numvaga ko Imana yonyine ariyo ishobora kubohora umutima wanjye.’’
Muri icyo gihe ngo nibwo, Masasu yatangiye kujya ahugira cyane ku muziki, aho byasaga n’ibimugora kubonera amagambo, we akaririmba bisanzwe, atangira kumva agize amahoro muri we, maze ibimuri mu mutima atangira kubisohora abinyujije mu ndirimbo.
Yakomeje agira ati ‘‘Kuva mu buto bwanjye nakundaga kuririmba cyane. Urukundo rwa Yesu Krisitu rwatangiye kunyuzura umutima kugeza ubwo numvise nkize ibikomere by’imbere. Uko narushagaho kwiyambaza Imana mu bisingizo no kuramya niko ubuzima bwanjye bwagendaga buhinduka. Naje kumva ko ari impano iva ku Mana, bityo nkwiye gukomeza kuyikorera muri ubwo buryo.’’
Uko imyaka yagiye ihita niko Masasu yakomeje kuririmba, noneho yumva akeneye gusangiza abandi indirimbo ze.
Yakomeje agira ati ‘‘Nafashe umwanya nsengera umushinga wanjye, ubundi gake gake ngenda numva injyana, amagambo, bigenda biza.”
Ni ibintu ngo atiyumvishaga uko bizagenda, ariko Imana yamuhaye abantu bamugirira icyizere kandi bakamufasha muri uwo mushinga we. Ku wa 5 Gicurasi 2018, Masasu azamurika indirimbo yise ‘‘Un refuge.’’
Ni indirimbo yifuza gusangiza abantu benshi, ndetse yizera ko ubutumwa buyirimo buzabafasha cyane ko azirikana ko hari abaciye mu buzima nk’ubwe.


text:
Byatangiye gute?
Ubusanzwe K Club ijya itumira abahanzi bakaririmbira abakiriya babo, ibi ninako byari byitezwe no ku wa Gatandatu ubwo hari kubera igitaramo cyo gushaka inkunga ndetse no gukorera ubuvugizi ngo umwana wavukanye ubyurwayi bukomeye Ella, icyakora iki gitaramo cyaje kugongana bikomeye n’ubukwe bubiri bwari bwakoreye ikitwa ‘Soiree’ muri aka kabyiniro birangira igitaramo gipfubye ariko noneho hanabaho ubushyamirane hagati ya ba nyiri akabyiniro ndetse na bamwe mu bahanzi bari bari muri aka kabyiniro.
Ubwo amasaha y’igicuku yageraga abari bateguye igitaramo batunguwe no kumva ko hari ubukwe bufitemo soiree ndetse ngo barimo nabanya Nigeria bari bifuje kuza kwishimira muri aka kabyiniro nyuma y’ubukwe bari bakoreye i Kigali, nkuko umwe mubari muri aka kabyiniro yabitangarije Inyarwanda.com ngo iki gikundi cyabanya Nigeria cyari kiyobowe n’uwitwa Bruce Intore uyu usanzwe uzwi mu gutegura ibitaramo hano mu Rwanda.
Bosqizo ni we wayoboye iki gitaramo
Ubwo bari bamaze kwinjira muri aka kabyiniro basanze igitaramo kigiye gutangira icyakora kuko namasaha yari akuze uyu Bruce asaba ko ibi byakwihutishwa ku buryo abageni bagira umwanya nabo wo kwishimana nabo bari basohokanye aha akaba arinaho ashinjwa kuba yaravugiye amagambo akomeye. Ubwo yajyaga kubwira abateguye igitaramo ngo bihutishe igitaramo nkuko uwahaye amakuru Inyarwanda abitangaza ngo yamenyeshejwe ko umuhanzi ugiye ku rubyiniro ari Jack B aha Bruce akaba yarahise atangaza ko uyu atari umuhanzi wakabaye aririmba cyane ko ari umuhanzi utazwi ahubwo asaba ko hajyaho Urban Boys nabandiu bafite amazina.
Uku kutumvikana ku buryo abahanzi bari bujye ku rubyiniro byatumye abateguye igitaramo bahitamo ko ibyo kuririmba byahagarara byibuza bakaba batangaza ubutumwa bwabo ariko ntamuhanzi uririmba, ibi ntibyari kuba ikibazo ahubwo icyabaye ikibazo ni ukuntu mu masaha hafi abiri bamaze muri aka kabyiniro batigeze bumva umu Dj acuranga umuziki w’abahanzi nyarwanda nyuma y’amabwiriza ngo yari yahawe na Bruce Intore wari wasabye Dj Diallo ngo gucuranga indirimbo ziganjemo izo muri Nigeria kubera ko abakiriya baguraga inzoga zihenze kandi nyinshi muri aka kabyiniro bari abo muri Nigeria.
Aha hahise hatangira intonganya nyinshi zaturutse ku magambo abakunzi ba muzika ndetse nabahanzi muri rusange bashinjaga Bruce Intore kuba amaze kubwira Dj Diallo amusaba gucuranga indirimbo zitarimo izo mu Rwanda kuko ngo ikipe nini yari afite ari ikipe y’abashyitsi bari baturutse muri Nigeria. Aha Kid Gaju akaba ariwe wafashe iya mbere mu gutongana na Bruce Intore amuziza kuba asuzuguye muzika y’u Rwanda nkuko uyu muhanzi yanabihamirije Inyarwanda.com.
Dj Diallo niwe ushinjwa kuba atacurangaga umuziki w'abanyarwanda
Aha Kid Gaju akaba yagize ati” Urumva kuba njye, Jay Polly, Urban boys, Mani Martin, Jack B,Hope nabandi twicaye muri aka kabyiniro tukarinda dutaha badacuranze indirimbo z’abanyarwanda ntawe byashimisha, noneho ibaze kuba wakumva ko Bruce Intore umwe mubaba mu myidagaduro hano mu Rwanda yaba umwe mubasabye ngo ntibacurange indirimbo zacu urumva ari iki koko twagakoze? None se abo ba nya Nigeria bakeneye kumva indirimbo ziwabo ko bazizi? Ahubwo bagombaga kubacurangira iza hano iwacu kugira ngo byibuza banajyane isura ya muzika yacu. Byatubabaje rwose kandi Bruce yaduhemukiye nawe abimenye.”
Ibi byahamijwe kandi na Mc Tino uvuga ko muzika y’u Rwanda yagambaniwe muri aka kabyiniro noneho we akavuga ko icyamubabaje bikomeye ari uko byakozwe numuntu yari azi neza ko akunda umuziki ariko aha akaba yabwiye Inyarwanda.com ati” narinzi ko Bruce ari umuntu ukunda umuziki wacu gusa byambabaje kubona no kumva ariwe uvuga ngo nibakuremo izo ndirimbo zo mu Rwanda ziririmbye mu Kinyarwanda ngo abakiriya bari kumwe ntibari kubyumva, hoya hoya hoya ntaho tugana niba dufite abantu bacyumva iby’umuziki wacu gutya.”
Byaje kurangira gute?
Abahanzi bari bamaze kurya karungu bahisemo gusohoka muri aka kabyiniro icyakora kubera intonganya zari zafashe indi ntera abashinzwe umutekano bacungira umutekano uyu Bruce Intore wari wikomwe bikomeye naba bahanzi ndetse nabandi baba mu myidagaduro ya hano mu Rwanda abahanzi bataha bakubita agatoki kukandi ndetse barakariye aka kabyiniro kimye agaciro ibihangano by’abanyarwanda mu maso yabahanzi babikora kubera abakiriya batigeze banasaba gucurangirwa ibyiwabo nkuko benshi mu baganirije Inyarwanda babigarukagaho bagashinja Bruce Intore kugambanira umuziki.
Ku ruhande rwa Bruce Intore yatangarije Inyarwanda.com ko ikosa ari irya banyiri akabyiniro bemeye ko habamo Soiree y’ubukwe bubiri bazi ko nanone haba harimo n’igitaramo, ikindi kandi kubwe asanga umubare munini w’abari mu kabyiniro ari abari baje bazanye nabageni bakaba batari baje mu gitaramo arinayo mpamvu yasabaga ko igitaramo cyaba vuba vuba kikarangira,aha Bruce Intore akaba yagize ati” Urumva twe twahageze ntabantu benshi bari mu kabyiniro, twinjiyemo nibwo urebye hagaragaye nkaharimo abantu, abahanzi bibeshye ko abari muri aka kabyiniro baje mu gitaramo cyabo nyamara siko byari biri kuko bari biyiziye muri Soiree y’ubukwe rero ntaho bagombaga guhurira n’igitaramo.”
Kid Gaju umwe mubatishimiye ibyabereye
Uyu mugabo uhamya ko uwabahemukiye ari uwavanze ibi bintu ndetse ko iyo abibabwira mbere batari kujya muri K Club kandi bazi ko haba hari ibyo byose, aha ninaho uyu mugabo yahereye ahakana yivuye inyuma ibyo kuba yagambaniye muzika agira ati” None se mu gihe maze mu muziki ubu nibwo nakwibuka kuwuhemukira cyangwa kugambanira abahanzi babanyarwanda? Sibyo rwose ahubwo ni uko njye nagerageje kubabwiza ukuri ko igitaramo cyabo ataricyo abageni bajemo ahubwo bagomba kwihutisha gahunda kugira ngo n’izubukwe zibe bakumva ko ngo mbabangamiye ariko sibyo njye nababwizaga ukuri ko akabykiniro kujujwe n’ubukwe bityo bakaba ibyo bakora byose batekereza ko abaje muri gahunda z’ubukwe bahabwa umwanya wabo bityo ngo bagahita barakara.
Bruce Intore ahakana ibyo kubuza Dj gucuranga umuziki w’abanyarwanda ndetse no kubangamira iki giatramo yagize ati”Ubuse ndi nyiri akabyiniro ngo mpagarike iki gitaramo? Ntabushobozi na buke mfite muri kariya kabyiniro yewe ntanubushobozi na buke mfite ku mu Dj wakoraga ntaruhare mbifitemo ahubwo bo bivumbuye bararakara wenda bari kubivugishwa n’uburakari.”
Izi ntonganya zifata indi ntera nyamara mu gihe mu Rwanda ubu abafite aho bahuriye na muzika baduye kampanye ya #Rwandanmusicfirst igamije gukangurira buri wese kuba yacuranga akanateza imbere umuziki w’abanyarwanda aho guhugira mu by’abanyamahanga.
Ibi byose byabereye mu maso y'abahanzi bari aho


text:
Amakosa ababyeyi beza bakora mu kurera abana
1. Kudaha abana umwanya uhagije : Ababyeyi niyo bari mu rugo bakunze kuba bari mu mirimo itandukanye, bareba TV cyangwa telephone. Buri mwana aba akeneye byibura iminota 15 yo kumuganiriza nta kindi kikurangaje ariwe ureba gusa. Umwana akamenya ko afite amahirwe yo kuvuga ibimubangamiye mu buzima bwe, cyangwa kubasobanurira ibintu bitandukanye by’ubuzima.
2. Kudaha abana imirimo bakora mu rugo : Hari ababyeyi bumva ko abakozi bagomba gukora byose ku buryo abana barinda bava iwabo batazi kwikorera ibintu bimwe na bimwe bya ngombwa. Imirimo kandi ibatoza ko bagomba gukorera amafaranga atazabizanira.
3. Kudakora ibikorwa hamwe nk’umuryango : Kuba hamwe nk’umuryango bifasha abana kumenya kuganira, kubana n’abandi. Gusangira ifunguro hamwe ni igihe cyiza kuri buri muntu wo mu muryango avuga ibiri kuba mu buzima bwe. Gusohoka nabyo bituma abana baryoherwa kandi bakumva bafite umuryango
4. Kuba Buri mubyeyi atiha umwanya we : Buri muntu akenera umwanya we wo gukora ibyo akunda. Ibi ntibivuze na none ngo umwanya wose uwimarireho ugomba kuringaniza uko ukoresha umwanya wawe. Gusa nutabikora uzaruha cyane kandi abana bazabona kuba umubyeyi bivuze kwigomwa gusa wowe ukiyibagirwa nabyo ntibabikunde.
5. Kutagira umwanya w’ababyeyi ubwabo : Abana bungukira mu kugira ababyeyi bombi cyane cyane iyo babona ko bagira igihe cyabo cyo kuganira no gusohoka no kwita ku mibanire yabo. Bituma kandi ababyeyi baganira ku bijyanye n’abana.
6. Kudaha abana amabwiriza bagenderaho. Hari abana bumva ko bagomba gukora icyo bashatse bikabaviramo kunanirana. Ababyeyi cyane cyane abagabo bagomba gushyiraho amategeko ngenderwaho mu rugo. Gusa na none bagomba kumenya ko babivanga no kuganira ndetse no gukina n’abana kugira ngo bagirane umubano mwiza n’aho ubundi abana baba ibyihebe.
7. Kudaha agaciro imyitwarire myiza : hari ababyeyi bakomeza bavuga amakosa y’abana buri kanya ariko imico myiza yo bakayibona nk’isanzwe ntibayivuge. Byaba byiza witaye ku byiza umwana akoze akaba aribyo uvuga cyane kurenza ibibi.
8. Kudafasha abana kumenya uko bita ku marangamutima yabo : umwana agomba kumenya ibyo yumva muri we ibyo aribyo ndetse n’uko abyitwaramo
9. Kudaha abana urugero : abana bigana ibyo babona. Niba ushaka ko abana bavuga neza ugomba kubavugisha neza. Hari ababyeyi babwira abana nabi kandi yaba ari undi ubikoze nk’umukozi bakaba batabyihanganira. Ugomba nawe gukurikiza amategeko watanze mu rugo yo kugenderaho.
10. Kutagira gahunda nziza : abana bakeneye kurya neza gusinzira bihagije , gukina ndetse no kumenya ko batareba TV batarakora imikoro yabo. Bizafasha abana kutaba abanebwe no kugira ubuzima bwiza.
Hifashishijwe parent4success.
photo : google


text:
Indianapolis: Umunyarwanda wakoreraga Global Plastic yasanzwe mu nzu yapfuye
Bagirishya Chrisostome Rutagengwa, umunyarwanda wari uzwi nka “Diouf” cyangwa “Chris” wakoreraga ikigo cyitwa Global Plastic, tariki ya 9 Nzeli 2018 yasanzwe mu nzu yabagamo yapfuye.
Uyu musore yasanzwe mu nzu yabagamo yapfuye, umurambo we uhita ujyanwa na polisi ngo hasuzumwe icyamwishe.
Bagirishya (Diouf) wari ufite imyaka 51, niwe umuhererezi mu bana bavukana, ndetse niwe witaga kuri mama we urwaye akaba anasheshe akanguhe.
Yageze muri Amerika mu 2013 atura muri Indianapolis aho yabanje kugorwa n’imico y’Abanyamerika ariko ariyubaka ndetse atangira ubuzima yaboneyemo inshuti nyinshi n’abavandimwe.
Diouf yanyuze mu ngorane nyinshi kandi arazitsinda, ndetse yahoranaga byinshi yaganirizaga abantu birimo inkuru zo mu bwana bwe. Byatumye agira inshuti magara nyinshi n’umuryango uraguka.
Inshuti ze za hafi zivuga ko umurage asize ari uwo kugira umutima mwiza, ndetse ngo yakundaga guhora yishimye.
Mama we yasabye Prof. John Yves Musine uyobora Umuryango w’Abanyarwanda uba muri Indianapolis kwita ku kiriyo cye kuko atabona ubushobozi bwo kumushyingura.
Ubu abantu bo mu bice bitandukanye bari gukusanya inkunga igomba kuvamo ayo kumushyingura, aho hasabwa ibihumbi 13 by’amadorali ya Amerika.
Umuryango w’Abanyarwanda baba muri Indianapolis basaba n’undi ufite umutima wo gufasha uyu mubyeyi kumufata mu mugongo akanda hano https://dm2.gofund.me/mac9fx-funeral.


text:
Uyu muhanzi yavutse mu mwaka wa 1974 ariko uwo mwaka ukaba awushidikanywaho kubera ko atigeze abona ababyeyi be kugira ngo bamubwire igihe nyacyo yavukiye, akaba yaravukiye ahitwa Kalehe muri Repubulika Iharanira Demokarasi ya Congo.
Arubatse, yashakanye na SALAMA Diane, bafitanye abana 3 Abakobwa 2 n’umuhungu 1. Uyu ni umuhanzi BAHATI Alphonse aririmba indirimbo zihimbaza Imana ni umwe mu bahanzi bamaze kubaka amateka akomeye mu mitima y’abanyarwanda mu buryo budasubirwaho. Akaba kandi yaradutangarije ko yifuza ko amateka yamuzika yahinduka mu Rwanda abahanzi bakagira uruhare rufatika mu iterambere ry’igihugu, aho ahamagarira abahanzi gutanga ubutumwa bushingiye ku bikorwa.
Tariki ya 03/04/2011 saa saba z’amanywa salle nini ya ULK Gisenyi yari yakubise yuzuye dore ko icyo gitaramo kitabiriwe n’abantu basaga 2000 mbere y’uko icyo gitaramo gitangira, yagiranye ikiganiro gito n’abanyamakuru maze abatangariza ko: Icyi gitaramo cyitabiriwe n’abantu b’ingeri zitandukanye n’abandi bahanzi b’inshuti za Bahati bari baje kumushyigikira muri icyo gikorwa. Aha twavutga nka Liliane KABAGANZA, Aline GAHONGAYIRE, UWIMANA Aimé, BIZIMANA Patient . Papa Maurice HAKIZIMANA,The Blessing na bamwe mu baririmbyi ba AZAPH.
Amafaranga yabonetse ni 625.400 Frw haboneka n’inka yatanzwe n’umugirangeza hatangwa n’amashati 30 nayo yatanzwe n’umugiraneza. Tariki ya 19/01/212 nibwo umuhanzi BAHATI Alphonse yashyikirije imiryango yababuze ababo mu gitero cyakozwe n’abacengezi ku modoka ya Bralirwa, Abaha chèque y’amafaranga 625.400 icyo gikorwa kandi kikaba cyarahuriranye no kwibuka ku nshuro ya 14 abakozi 39 ba Bralirwa bishwe n’Abacengezi icyo gihe.
Icyo gikorwa cyitabiriwe n’Abayobozi mu Nzego zitandukanye hari Depite MUSABYEMUNGU Anne Marie, Vice Mayor ushinzwe imibereho myiza y’abaturage, uhagarariye Umuyobozi w’ikigo cy’Itangazamakuru ORINFOR, uhagarariye umuyobozi wa Police Rubavu ndetse n’Umuyobozi wa Bralirwa Gisenyi ndetse na chef du personnel wa Bralirwa yari ahari. Cyitabiriwe kandi na bamwe mu nshuti ze z’abahanzi nka King James umenyerewe mu ndirimbo zitandukanye na Bizimana Patient ndetse na Bitangimana Théoneste.
Depite MUSABYEMUNGU Anne Marie mu gushimangira ibyishimo bye kuri uyu muhanzi yamwemereye ku mukoreshereza DVD y’indirimbo ze kugira ngo zikomeze zigeze ubutumwa ahantu hose. Tubibutse ko no muri 2004 yigeze gutegura igiterane gikomeye muri stade ya Gisenyi, cyari gifite intego igira iti “Kwibuka imbaraga z’Imana no kubabarira ababagiriye nabi ubwo babarasaga muri Bus ya Bralirwa. Mu bindi twifuje kumenya n’iki uyu muhanzi akora nyuma yo kuririmba akaba yadutangarije ko acuruza imodoka, tumubajije icyo akunda mu buzima bwe, yatubwiye ko akunda umuryango we cyane.
Reba Video
Urukundo
Umuhanzi Alphonse Bahati abenshi bita umusaza muri gospel ni muntu ki?
at 05:55
Labels: abahanzi nyarwanda


text:
Abo baturage bishyuriwe mituweri kuri uyu wa Kane tariki 15 Werurwe 2018, igisigaye kikaba ari uko bahabwa amakarita ubundi bakajya ku rutonde rw’abishyuye bazatangira kwivuza muri Nyakanga 2018, cyane ko ababishoboye batangiye kwishyura.
Muri abo baturage harimo abari barangije umwaka nta bwisungane mu kwivuza bafite, ku buryo barwaraga ntibivuze nk’uko Nyiraneza Marita abivuga.
Agira ati “Mu rugo tumaze igihe nta bwisungane dufite kandi umugabo wanjye yaramugaye kubera asima. Twarwaraga tugahera mu nzu ariko kuva tubonye mituweri ntibizongera, ndashimira cyane abaduhaye mituweri, Imana ibahe umugisha”.
Ingabire Chantal na we wo muri uyo murenge avuga ko kwiyishyurira mituweri byamugoraga cyane ko n’umugabo nta kazi agira.
Ati “Ngira umwana uhora arwaye bigasaba ko mujyana kwa muganga kenshi kandi nta mituweri kuko n’umugabo wanjye nta kazi agira. Nguza amafaranga abaturanyi nkamujyana kwa muganga nkazabishyura nayahingiye, icyakora ubu ndishimye cyane kuko mbonye ubu bufasha.”
Umukozi w’umurenge wa Gahanga ushinzwe imibereho myiza y’abaturage, Mugisha Yves, avuga ko mituweri zishyuwe zibunganiye.
Ati “Tugira abantu benshi batabasha kwiyishyurira mituweri bikaba ngombwa ko tubishyurira kugira ngo babashe kwivuza. Izi mituweri 70 bishyuriye abaturage bacu ni inkunga ikomeye kuko batugabanyirije umubare w’abo twakagombye kwishurira.”
Reverand Osée Ntavuka, Umuyobozi w’umuryango Rwanda Lagacy of Hope, avuga ko ari ngombwa gufasha abatishoboye akanasaba n’abandi kugira umutima wo gutabara abababaye.
Ati “Kuva twatangira muri 2013 duha mituweri abantu 200 buri mwaka ari na byo dutangiye ubu. Ndakangurira n’abandi Banyarwanda cyane cyane abari mu bindi bihugu kujya bagaruka bagatanga umusanzu wabo mu rwababyaye.”
Usibye abahawe mituweri, uyo muryango wanahaye ibikoresho bya siporo abana usanzwe ufasha bigizwe n’inkweto zo gukina umupira w’amaguru (godiyo), imipira ndetse n’imyenda yo gukinana.
Hari kandi abaturage bo mu miryango 20 bahawe amabati azabafasha gusakara ubwiherero bwabo cyane ko hari n’abatabugiraga, gusa ubuyobozi bw’umurenge bukaba bwemera kubafasha gucukura no kubaka hifashishijwe umuganda.
Ibyo abaturage bo mu murenge wa Gahanga byose bahawe ngo bifite agaciro k’asaga miliyoni esheshatu z’amafaranga y’u Rwanda.


text:
Uko wirinda amabara y’umukara munsi y’ maso n’uko wayavura
Abantu benshi bakunze kugira amabara y’umukara munsi y’amaso bikagaragara cyane cyane ku bantu b’inzobe. Ibi ni bimwe mu byo wakora ngo uyirinde :
1. Sinzira ku buryo bukwiriye : ntabwo biramenyekana neza impamvu kudasinzira neza bitera amabara ku maso, ariko kubura ibitotsi bituma uruhu ruhinduka kandi n’amaraso ntatembere neza ku maso
2. Kuraho ibyo wisize : Mbere yo kuryama nijoro banza ukureho ibyo wisize (make up) niba utabikora uko uzagenda ukura, amaso yawe azajya agaragara nk’ananiwe buri gihe.
3. Vura allergie : allergies zikunda gutera uruhu guhindura ibara. Niba kugira allergie ari wo muzi w’ikibazo cyawe, vura iyo allergy wirinde ikiyigutera.
4. Vura ibicurane : kuziba amazuru bitera amabara ku maso kuko imitsi yuhira amazuru yawe iba yabaye umukara yanareze.
5. Kunywa itabi : Niba unywa itabi ubireke. Kunywa itabi bigira ingaruka ku buzima bwawe muri rusange ndetse bigatuma n’imwe mu mitsi yawe igaragara cyane ikagira n’ibara ryijimye.
Niba ufite amabara y’umukara ku maso wayakuraho muri ubu buryo :
Uburyo bwa mbere . Koresha uduce twa cocombre ( cucumber) : uduce twa cocombre dukunda gukoreshwa mu gusubiza itoto uruhu rwa hafi y’amaso cyane cyane iyo umuntu ananiwe. Shyira agace ka cocombre kuri buri jisho ukate agace kanini kagera ahari amabara y’umukara. Hanyuma ufunge amaso umare iminota 10-15. Bikore buri munsi
Uburyo bwa kabiri : Koresha ikirayi : sya ikirayi kibisi nurangiza ushyire ku maso afunze. Bigumisheho bimare iminota 30 uryamye , karaba n’amazi y’akazuyazi. Ubu buryo hari abo bufasha.
Uburyo bwa gatatu : Koresha ikiyiko gikonje : shyira ikiyiko muri frizeri ya frigo iminota 10-15. Gikuremo ugishyire ahari amabara ku maso. Kigumisheho kugeza igihe ikiyiko cyongeye gushyuha.
Ubundu buryo : Koresha tea bag cyangwa uduce twa barafu turi mu mwenda. Ibintu byitwa Tannin biba muri tea bag bigabanya guhinduka kw’ibara. Uryamye, shyira tea bag zitose (ariko zitajejeta) kandi ikonje ku maso afunze mu minota 10-15. Ushobora kuziraza muri frigo kugirango uzikoreshe mu gitondo.
Byanditswe na Sandrine,
photo : google
Ibitekerezo byanyu
-
-
-
hey,thank you for your help.
but i need more help !
bagenzi banjye ntababeshye ndababaye uruhu rwanjye rwarananiye pe !
mfite ikibazo cyo kugira utuntu tw’umukara mu maso tumeze nk’umubiri nti tumbabaza ariko tugenda twiyongera ikimbabaza cyane ni uko nta muspecialiste wo muri dermatologie ntarasanga ngo amvure ariko byaranze ahubwo iyo bampaye imiti aho kugirango inkize intera allergie noneho ugasanga mu maso meze nk’umuntu wavuvutse mbese nabuze icyo nakora mumfashe kuko utwo tuntu nababwiye turiyongera cyane kuburyo mfit ubwoba ko isura yaanjye izahi nduka umukara burundu.
thank you
-
-
-
Jye rero reka mbarangire umuti wo kugira uruhu rwiza mu maso kdi bitakugoye !! nabibonye kuri google ndabikora ariko resultat yaranshimishije kandi mu gihe gito ku buryo nsigaye nireba rwose nkumva ndikunze ! nkoresha baking soda ( bicarbonate de soude) iboneka mu ma pharmacies nkayitoba na vinaigre de cidre ( apple cider vineger) ubundi nkabikoresha massage mu maso ! nka 3 mu cyumweru !! ndababwiza ukuri, ubu ndasa neza uruhu rwange rwo mu maso ruroroshye namabara yose nari mfiye mu maso yaragiye. nari mfite nikibazo cyo kugira utubara tumeze nk’ ise ku kananwa ariko sinamenye aho turigiyiye !! abashaka gusa neza batarinze gukoresha ibibatukuza kdi bibahenze, mugerageze namwe. urwo ruvange kdi ndukoreha no ku ntoki ugasanga ubiganza n’ intoki byange biroroshye kdi bisa neza. nababwira iki namwe !!
N.B utabonye apple cider vineger wakoresha amazi nabyo ntacyo
-
-
-


text:
Mu murenge wa Byumba mu karere ka Gicumbi hari umuryango w’abantu batandatu(umugabo n’umugore n’abana 4) uba mu nzu y’ikirangarira utabaza ubuyobozi ngo ufashwe kubakirwa iyo nzu babamo itarabagwaho kuko utishoboye.
Abo ni Nsabimana Jean Damascene na Mukamurenzi Emerence babana nk’umugore n’umugabo bafitane abana bane. Batuye mu mudugudu wa Mucyeli akagali ka Nyarutarama,umurenge wa Byumba.
Uyu muryango wabwiye TV na Radio One ko umaze imyaka icumi uba mu nzu ishaje y’ikirangarira yasenyutse badashobora kwisanira kubera ubushobozi buke. Ni ikibazo bavuga ko babwiye ubuyobozi ariko ngo bukakirengagiza.
Benshi mu baturanye n’uyu muryango ubundi usanzwe ubarizwa mu cyiciro cya kabiri cy’ubudehe, bavuga ko inzu uyu muryango ubamo wayihawe n’ababyeyi ba Nsabimana(umugabo) kuri ubu batakiriho;bakanemeza ko uyu muryango utishoboye bityo na bo bagasaba ubuyobozi kubafasha bakabona aho kuba kuko ngo bitabaye ibyo iyi nzu yazabagwira bakahasiga ubuzima bagahomba abaturanyi n’abavandimwe.
Mugihe uyu muryango uvuga ko wagejeje ikibazo cyawo ku buyobozi bw’umurenge wa Byumba, bikaba iby’ubusa,umunyamabanga nshingabikorwa wawo Gahano Rubera JMV agaragaza ko ari ubwa mbere abyumvise gusa akavuga ko bagiye kubikurikirana nubwo ngo hari abasaba ubufasha nyamara ari bo banyirabayazana y’ubukene barimo kubera ubusinzi,uburangare,kugurisha imitungo n’ibindi.
Ukurikije imvugo y’uyu muyobozi bigaraga ko mu gihe basanga uyu muryango ari wo wikururiye ubukene ntacyo wafashwa nyamara hari abana bagomba kwitabwaho.
Kugeza ubu mu murenge wa Byumba habarurwa imiryango 224 itishoboye ikeneye kubakirwa.


text:
Mbese ni iki nakora kikubahisha Imana Data?
Yesu ashimwe bakozi b’Imana, ndagira ngo tuganire ku ijambo ry’Imana, turebera hamwe ikintu cyubahisha Imana mu buzima bwacu hano ku isi. Mbese ni ukubwiriza abantu benshi, amasengesho menshi, indirimbo nyinshi, kwitanga cyane, n’ibindi. Mbese ni iki cyubahisha Data?
Mu butumwa bwiza bwa Yesu bwanditswe na Yohana, handitse amagambo meza cyane agira ati” Ibyo nibyo byubahisha Data, ni uko mwera imbuto nyinshi, mukaba abigishwa banjye.” (Yohana 15:8).
Ikintu gikomeye cyubahisha Data nuko twera imbuto nyinshi. Imbuto nyinshi zigira umumaro mwishi cyane; zibwiriza ubutumwa, zikururira abantu ku gukiranuka, mu mbuto nyinshi habamo intungamwuka nyinshi cyane ari nacyo gituma Yohana yavuze ko icyubahisha Imana ari uko twera imbuto nyinshi, ari nabyo bizerekana ko turi abishishwa ba Yesu.
Ariko rero imbuto z’umwuka ni urukundo, ibyishimo, amahoro, kwihangana, kugira neza, n’ingeso nziza, gukiranuka, kugwa neza no kwirinda. Ibimezen bityo nta mategeko abihana. (Abagalatiya 5:22-23). Ngizo imbuto Imana idushaka ho kandi ikifuza ko zagumaho ibihe byose ( mu bibazo, mu bisubizo, mu bukire no mu bukene).
Bene data ikibazo gikomeye gihari, hari igihe usanga abantu babona dutoshye (muri make iyo baturebeye mu madini yacu n’amatorero) ariko bakegera ngo basorome imbuto bakazibura bagasanga ari ibibabi gusa.
Abona umutini iruhande rw’inzira arawegera, asanga utariho imbuto keretse ibibabi gusa, arawubwira ati’ Ntukere imbuto iteka ryose. Muri ako kanya uruma (Matayo 21:19). Uyu mutini wabonaga umeze neza pe, disi iyo baturebeye mu madini yacu n’amatorero ubona bimeze neza, ariko umuziro ni ukwera imbuto. Ndashishikariza umuntu wese kwera imbuto, kuko gutoha turatoshye ariko imbuto nazo ni ingenzi. Kuko Yesu naza azaza areba icyo muziranyeho aribyo byubahisha Imana. Ndangije mbifuriza kwera imbuto nyinshi kandi nziza, kugira ngo tuzaraganwe na Kristo.
Imana ibahe umugisha.


text:
Yabyaye abana batatu ariko ntazi icyo azabatungisha
Nyirazamani Louise ahangayikishijwe n’ubushobozi buke bwo kurera abana batatu yabyaye, kuko Leta yamushyize no mu cyiciro cya mbere cy’ubudehe.
Nyirazamani w’imyaka 32 ukomoka mu Kagari ka Nyagosozi Umurenge wa Busogo mu Karere ka Musanze, yabyaye abana batatu ku mugoroba wo kuwa Gatandatu tariki 16 Ukuboza 2017.
Avuga ko asanzwe aba mu buzima bumugoreye kuko atunzwe no guca inshuro, none arasaba ubufasha bwo kurera abo bana kuko akiri mu mu kigo nderabuzima cya Gataraga ari naho yabyariye.
Yagize ati “Nishimiye ko nabyaye abana batatu ariko impungenge ni ukubona icyo kubatunga kuko ndi umukene, hakenewe inkunga naho ubundi kubifasha ntibyanyorohera."
Ubuyobozi bw’Akarere ka Musanze nabwo bwemeza ko umuryango w’uyu mugore ukennye cyane, ariko bakaba bari kubashakira ubufasha bw’ibanze, nk’uko byemezwa na Uwamariya Marie Claire umuyobozi w’akarere wungirije ushinzwe imibereho myiza y’abaturage.
Ati “Ni umukene cyane twiteguye kumufasha n’ubundi abafite ubukene nk’uwo wabyaye abana batatu dusanzwe tubakorera ubuvugizi yaba muri Minasiteri y’Ubuhinzi, akabonerwa inka ya Girinka ariko n’akarere twayishaka kugira ngo abana babone amata.”
Yizeje ko bagiye kumushakira ibikoresho by’ibanze n’ibyo kubatungisha mu gihe bagishakisha igisubizo kirambye. Hagati aho Nyirazamani n’abana be barimo abakobwa babiri n’umuhungu umwe bameze neza.
Ibitekerezo ( 3 )
Imana yo mwijuru Imwiteho
Imana imufashe
imana ya bamuhaye izi neza uko bazabaho naho igitekerezo cyo kumufasha nibyo pee ngirango agomba gufungura ikonte muri bank abari hanze yi gihugo tukazabona uko twamufasha cyangwa abayobozi bakatubwira uko twakwohereza infashanyo
murakoze


text:
Ese birakwiye ko umukristo ashidikanya kuri bimwe mu bice byo muri bibiliya?
Muri iki gihe, abakristo benshi bashidikanya ku bintu byinshi, ndetse ugasanga hari ibice bimwe na bimwe bya bibiliya bashidikanyaho bigatuma bacogora mu kwizera.
Abakristo nyakuri bakurikira Kristo. Bitondera ijambo rye, bakaryishimira kandi bakaryubaha. Bisanisha na Kristo ntibashaka kuba abanyedini bakurikiye inyungu zabo bwite ahubwo ni abakristo bahamye bizera ibyo Umwami Yesu yavuze bakabikomeza.
“Nimunkunda muzitondera amategeko yanjye.”Yohana14:15)
“Yesu aramusubiza ati “Umuntu nankunda azitondera ijambo ryanjye, na Data azamukunda, tuzaza aho ari tugumane na we. Ariko utankunda ntiyitondera amagambo yanjye, kandi iryo jambo mwumvise si iryanjye, ahubwo ni irya Data wantumye.”(Yohana14:23-24)
Urukundo dukunda Kristo ruzerekanwa n’uburyo twubaha amagambo ye , tukayashira mu bikorwa:
• Igihe yavugaga ngo ‘Mugende muhindure abantu abigishwa’ yavugaga ko dukwiriye kugenda tugashaka abigishwa tukabazana kuri We.
• Igihe yavugaga ko dukwiriye ‘Kwigisha ubutumwa bwiza abantu bose’ , yashakaga ko twigisha ubutumwa bwiza ikintu cyose cyaremwe.
• Igihe yavugaga ‘ Kwiyanga ubwacu tugafata imisaraba yacu tukamukurikira’, yavugagako dukwiriye kwiyibagirwa , tugafata imisaraba yacu tukamukurikira.
Nshuti, ibyanditswe muri bibiliya tubisobanukirwa iyo twizeye:
Abahanga mubya siyansi(science) ntibiyumvisha uburyo ibyaremwe byose byabayeho habayeho kuvuga gusa. Ku batunzi, byabakomerera kumva ko ubukire bwo ku isi ari ubusa ugereranije n’ubukire buri muri Kristo, ariko mu kwizera, tuzi nezako ikintu cyose cyavuye mu kanwa k’Uwiteka, tuzi neza ko Kristo yasohotse mu mva ku munsi wa gatatu nyuma y’urupfu rwe, mu kwizera tuziko hari ibyo Imana yateguriye abayikunda.
Nshuti byose ni mu kwizera. Ntabwo umuntu yaba ari umukristo ngo ashidikanye ku bice bimwe na bimwe byo muri bibiliya.
Muby’ukuri , twakijijwe kubwo kwizera Kristo( Abefeso2:8-9). Niba dushidikanya ku kuri kuri muri bibiliya ni gute wavuga ko umwizera?
“Ibyanditswe byera byose byahumetswe n’Imana kandi bigira umumaro wo kwigisha umuntu, no kumwemeza ibyaha bye no kumutunganya, no kumuhanira gukiranuka kugira ngo umuntu w’Imana abe ashyitse, afite ibimukwiriye byose ngo akore imirimo myiza yose.”(2Timoteyo3:16-17)
Ntibishobokako tuvuga ko turi aba kristo niba tudashobora kwizera ibyahumetswe n’Imana , kuko ari byo biduha ubushobozi bwo kwizera ibyo tutabona no kuzabona ibyo Imana yasezeranije abayikunda.
[email protected] Agakiza.org


text:
Abanyafurika barashishikarizwa gusoma ibyandikwa n’Abanyafurika
Minisitiri wa Siporo n’Umuco mu Rwanda, Uwacu Julienne ashishikariza abanyafurika kwandika no gusoma amateka n’umuco bya Afurika kuko byongera ubumenyi bikanagaragaza aho Afurika yavuye n’aho yerekeza.
Kumurika ibitabo n’ibindi bihangano by’Abanyarwanda n’abandi Banyafurika ni kimwe mu bikorwa byaranze icyumweru cyahariwe kuvuga ku kwibohora kwa Afurika, cyasojwe tariki 25 Gicurasi 2018 hizihizwa umunsi nyirizina wahariwe kwibohora kwa Afurika.
Iri murikabitabo ryaberaga i Kigali ryari ryaratangiye kuwa Mbere tariki 21 Gicurasi 2018, Ryaberaga mu kigo cyagenewe ibikorwa by’imurika rishingiye ku muco kiri ahahoze hitwa Camp Kigali.
Minisiteri ya Siporo n’Umuco ifatanyije n’umuryango wa Pan African Movement Rwanda ni zo nzego zagize uruhare runini mu kuritegura.
Minisitiri wa Siporo n’Umuco, Uwacu Julienne, asobanura akamaro k’iryo murika mpuzamahanga ry’ibitabo n’ibindi bihangano bikorerwa muri Afurika.
Yagize ati “Afurika ifite amateka, ifite umuco, ifite ubukungu bukwiye kumenyekana cyane cyane ku banyafurika, ariko no ku bandi batuye isi. Uburyo bumwe rero bwo kubikora kandi ku buryo burambye, ni uko bunyura mu nyandiko cyangwa mu bihangano bikorwa n’Abanyafurika bavuga ubwabo amateka yabo ndetse n’icyerekezo cy’uyu mugabane.”
Ni imurika rigamije gushishikariza Abanyafurika gusoma ibitabo, kubyandika no kubigura. Icyakora umuco wo kugura ibitabo, kubyandika no kubisoma hari abavuga ko ugenda ucika.
Madame Agnes Ukundamariya washinze iyandikiro ry’ibitabo bigenewe abana n’urubyiruko, Edition Bakame mu myaka 23 ishize akaba anakirikorera yemeza ko abantu bakwiye gukunda ibitabo.
Ati “Igitabo gituma umuntu yunguka ubwenge agatera imbere.Inyandiko zose zaba ibitabo, byaba ibinyamakuru byose bitugirira akamaro kandi tutavuye aho turi.”
Minisiteri ya Siporo n’Umuco, MINISPOC, isanzwe itegura imurikabitabo buri mwaka. Iry’uyu mwaka wa 2018 ryahawe insanganyamatsiko igira iti "munyarwanda gura ibitabo, ubisome, ugire iterambere rishingiye ku bumenyi."


text:
Marie Grace Imanariyo winjiye mu muziki akoresha amazina y’ubuhanzi “Gracious Gra3ce” yadusangije byinshi kuri we biri mu byatumye atangira kuririmba ubu akaba yatangiye aririmba mu njyana ya gospel. Ni mu kiganiro kirambuye Gracious Gra3ce yagiranye na YEGOB aho yatangiye atwibwira birambuye ndetse anadusangiza bimwe mu buhamya bwe (testimony).
Mu magambo ye bwite, Gracious Gra3ce yagize ati: “Amazina yange ni Marie Grace Imanariyo, nkaba nkunda Imana kandi ndi umukobwa wakiriye Umwami Yesu nk’umwami n’umukiza w’ubugingo bwe. Nsengera E.A.R Paroisse ya Kacyiru nkaba ndi umunyeshuri muri kaminuza ubu ngeze mu wa gatatu. Kuva ndi umwana, nakundaga kuririmba ku buryo nakuriye muri Sunday School nkakunda cyane indirimbo. Natangiye kuririmba mfite imyaka 6 nkomeza gukura nzi Imana cyane ko nakuriye no mu muryango ukijijwe. Nkiri muto, nakundaga ikintu cyose kijyanye n’indirimbo, harimo gucuranga, n’ibindi bijyanye n’umuziki uramya kandi unahimbaza Imana. Mu bijyanye no gucuranga, ncuranga piano, guitar, na drums ariko ntabwo ari cyane nk’abandi bahanga dusanganywe mu gihugu. Ndirimba muri groupe zitandukanye ariko mu rusengero mbarizwa cyane muri chorale Coeur Joyeux nkaba narayikuriyemo kuva mu mwaka 2007 kugeza n’ubu ndetse na worship team yacu yo muri English service. Nakomeje gukura nkunda kuririmba ndetse nkunda cyane kumva indirimbo z’Imana z’abantu benshi cyane cyane hillsong, Jonathan McReynolds, Tasha Cobbs, Healing worship ya hano mu Rwanda, Gaby Kamanzi, AimeUwimana, nibenshi! Igihe cyarageze nkandika indirimbo z’ayandi ma groupe mbarizwamo nka Living Praise, ariko nanjye nkagira izanjye nandika ariko nkazibika gusa. Uyu mwaka ugitangira numvaga ko hari indi ntambwe Uwiteka yanteje mukugeza ubutumwa kuri benshi mu ndirimbo. Indirimbo ya mbere yanjye nasohoye yitwa Wa Musozi ikaba ari indirimbo nanditse maze kubona ko hari ibihe umuntu wese ageramo akumva ko gusenga bigoye, kwizera bigoye bitewe n’ibihe umuntu anyuramo hanyuma ugatangira kumva uri kure y’Imana”.
Abajijwe ibisobanuro ku izina rye ry’ubuhanzi rigaragaramo inyuguti 3, Gracious Gra3ce yagize ati: “Uretse gukunda umubare gatatu kuva cyera, iriya gatatu irimw’izina ninka symbol (ikimenyetso) yuko nizera Imana imwe mu butatu (Imana Data wa twese, Imana umwana Yesu Kristo, ndetse n’Imana Umwuka Wera.)
Gracious Gra3ce yasangije YEGOB intego ye ya muzika agira ati: “Intego yanjye muri uru rugendo rw’ubuhanzi ntangiye nuko umuntu wese wumvise indirimbo yanjye yagira igihinduka mu buzima bwe koko akumva ko ari indirimbo yari imugenewe”.
Gracious Gra3ce kandi yakomeje agira byinshi avuga ku ndirimbo ye Wa Musozi agira ati: “Ndizera ko iyi indirimbo izakora ku mitima ya benshi kandi uyumva wese yongere agira nibura agahe ko kwitekerezaho uburyo abanye n’Imana. Nabona hari ibitagenda neza, yibuke ko dufite Imana igira urukundo rwinshi ihora yiteguye ko tuyisanga ikaduhindurira amateka. Ubu nejejwe no kubona abantu bamwe bagenda bambwira ko hari ibyahindutse nyuma yo kumva Wa Musozi kandi nizera ko n’abandi benshi izabakora ku mitima”.
Gracious Gra3ce yasoje abwira YEGOB ko afite indirimbo nyinshi kandi yizeye neza ko mu gihe cya vuba zizasohoka, yunzemo agira ati: “si aha gusa, mpora nifuza kuzagira abahanzi dufatanya mu ndirimbo nubwo ntaramenya ngo ni bande ariko ni icyifuzo mfite kandi nziko Imana izanshyigikira. Kubifuza kunkurikira ku mbuga nkoranyambaga, bambina kuri aya mazina akurikira: kuri instagram:@gracious_gra3ce, kuri facebook: Marie Grace Imanariyo, kuri YouTube: Marie Grace Imanariyo. NDABASHIMIYE KANDI IMANA IBAHE UMUGISHA.


text:
Menya Naboti, n’uburyo Imana itihanganira abarenganya abantu bayo
Bibiliya igaragaza imibare myinshi y’ abantu bagiye bahura n’akarengane. Umwe muri bo ni umugabo witwa Naboti wagiriwe nabi n’umwami wa Isirayeli n’umugore we .Ishyaka rye rikadufasha kwihangana no kumenyako Imana iba ireba ibintu byose bitubaho.
Naboti ni muntu ki kandi niki bibiliya imuvugaho ?
Inkuru ya Naboti tuyisanga mu gitabo cy’ 1Abami 21. Muri kiriya gihe, Isirayeli yari ifite umwami w’umugome ari we Ahabu, afatanyije n’umugore we Yezebeli. Naboti yari afite uruzabibu i Yezerēli hafi y’ibwami kwa Ahabu umwami w’i Samariya.(1Abami 21:1) Umwami Ahabu ashaka ko arumuha kuko rwari hafi y’urugo rwe akamuguranira akamuha urundi cyangwa akamwishyura ifeza.
Ahabu yanze icyifuzo cy’umwami. Niko kuvuga ati: “Naboti abwira Ahabu ati “Biragatsindwa n’Uwiteka kuguha gakondo ya ba sogokuruza banjye.”(1Abami21:3) Igisubizo Naboti abwiye umwami cyatumye asubira iwe afite agahinda n’uburakari. Bityo uburakari bumutera kutarya.
Yezebeli, umugore w’umwami wari umugome, byihuse yacuze umugambi wo kwicisha Naboti kugira ngo azungure uruzabibu rwe aruhe umugabo we.
“Aherako yandika inzandiko mu izina rya Ahabu azifatanisha ikimenyetso cye, azoherereza abatware n’impura bo mu murwa we n’abaturanyi ba Naboti. Yandika muri izo nzandiko ngo
“Nimutegeke abantu biyirize ubusa maze mushyire Naboti imbere yabo. Imbere ye muhashyire abagabo babiri b’ibigoryi bamushinje bati ‘Watutse Imana n’umwami.’ Nuko muhereko mumujyane, mujye kumutera amabuye mumwice.”(1Abami21:8-10)
Ahabu yahawe ubufasha bw’umugore we kugirango abone ibyo atari akwiriye bityo yica itegeko ry’Imana ribuza kwifuza ibya mugenzi wawe.
“Ntukifuze inzu ya mugenzi wawe, ntukifuze umugore wa mugenzi wawe, cyangwa umugaragu we cyangwa umuja we, cyangwa inka ye cyangwa indogobe ye, cyangwa ikindi kintu cyose cya mugenzi wawe.”(Kuva20:17)
Intego ya Yezebeli yari iyo gushinja Naboti ikintu atigeze akora kugirango aterwe amabuye apfe.Naboti amaze gupfa, Ahabu yabonye icyo yashakaga. “Ahabu yumvise ko Naboti yapfuye arahaguruka, aramanuka ajya muri urwo ruzabibu rwa Naboti w’i Yezerēli kuruzungura.(1Abami21:16)
Imana yabonye ibyakorewe Naboti
Naboti yishwe kuko umwami wa Isirayeli n’umugore we bashakaga umutungo we .Iki kintu cyarakaje Uwiteka Imana, maze ubwayo yitura Ahabu ibyo yakoze.
“Ubwo ijambo ry’Uwiteka rigera kuri Eliya w’i Tishubi riti “Haguruka umanuke usange Ahabu umwami w’Abisirayeli utuye i Samariya, ubu ari mu ruzabibu rwa Naboti yagiye kuruzungura, umubwire uti ‘Uwiteka aravuze ngo: Ni uko urishe urazunguye?’ Maze umubwire uti ‘Umva uko Uwiteka avuga: Aho imbwa zarigatiye amaraso ya Naboti, ni ho zizarigatira n’ayawe.’ ”(1Abami21:17-19)
Imana yituye ubugome bw’umwami Ahabu kuko yifuje, akica akanafata umurima w’inzirakarengane. Nk’uko tubisoma mu 1Abami 22:37-38 hatubwira iby’urupfu rwa Ahabu:
“Uko ni ko umwami yatanze, bamuzana i Samariya bamuhambayo. Igare rye baryogereza ku kidendezi cy’i Samariya, imbwa zirigata amaraso ye nk’uko Uwiteka yari yabivuze, kandi aho ni ho abamalaya biyuhagiraga.(1Abami22:37-38)
Imana yamenye ibyabaye kuri Naboti ntiyabyihanganira iramuhorera .
Niki Naboti atwigisha? Ibi ni ibintu 2 dukwiye kumwigiraho:
1. Dukwiye kurwanira ibyo dufite muri Kristo
Ibi ntibisobanuyeko tugomba kwikubira. Icyo bisobanuye ni uko tutagomba kwemerera kureka umugabane wacu mu by’Imana ugenda.
Abakristu benshi b’ uyu munsi barekura imirage yabo bakayigurisha bakayishimisha iby’isi bishira. Ntiduhaguruka nk’abana b’Imana, ngo dusengere ubushake bw’Imana ngo buze bukize imiryango yacu , igihugu cyacu n’aho turi hose.
2. Akarengane gashobora kutubaho, ariko Imana iba ibibona byose
Imana yabonye akarengane kakorewe Naboti , ntiyigeze ibyihanganira.Ntakarengane gashobora guhishwa amaso y’Imana, bityo dukwiye kugumisha ibyiringiro byacu Ku Mana, kuko ni yo izaduhorera abanzi bacu.
Dushobora kumva tugiriye Imana umujinya kuko yemerera abantu bakatugirira nabi. Ariko Imana ni nziza kandi si umwanzi wacu. Iba iturebera hafi kandi iba izirikana ku bintu byose bitubaho.Ni byiza kuyiringira kuko imbere yayo haba ubutabera.


text:
Ku nkunga ya UNDP na RGB , Imena Cultural Troupe iri gutoza abana umuco mu bigo by’ amashuri – AMAFOTO
Ku nkunga y’ Ishami ry’Umuryango w’Abibumbye rishinzwe Iterambere (UNDP) n’urwego rw’igihugu rw’ imiyoborere, RGB, itorero Imena Cultural Troupe riri gutoza abana umuco mu bigo by’amashuri binyuranye.
Abana bo mu bigo bya GS Byuma Imena cyo mu Karere ka Gicumbi, GS Nyamata Catholique na GS Akumunigo giherereye i Nyamirambo nibo bari kwigishwa muri iyi gahunda ikozwe ku nshuro ya 2. Bwa mbere iyi gahunda Imena Troupe yari yayikoze mu mwaka wa 2015.
Abana bo muri ibi bigo batozwa Kubyina, imivugo, kumenya gushushanya inkuru , ikinamico n’ibindi bifitanye isano n’umuco nyarwanda. Batozwa kandi gukunda igihugu, kumenya uburenganzira bw’ikiremwa muntu, uburenganzira bw’abana, n’indangagaciro na kirazira. Indirimbo n’indi mikino batozwa byibanda kuri izi ngingo zavuzwe haruguru.
Semanza Jean Baptiste ukuriye Itorero Imena Cultural Troupe yatangarije Rwandamagazine.com ko ari gahunda bazakomeza gukora kuko aribwo buryo bworoshye bwo kwigisha abana bakiri bato kandi benshi icyarimwe ibijyanye n’umuco bityo bagakura bawukunda kandi bazi byinshi bijyanye na wo.
Semanza yatangarije Rwandamagazine.com ko bifuza ko iyi gahunda izagera mu bigo byinshi mu gihe abaterankunga bazakomeza kubafasha muri iki gikorwa.
Nyirabahire Esperance , umuyobozi w’ikigo cya G.S Byumba Inyange Rwandamagazine.com yasuye , yatangaje ko mbere abanyeshuri bakundaga kubyina imbyino za Kinyarwanda ariko bakagorwa no kubura ababatoza ndetse n’ibikoresho. Gusa avuga ko aho Imena Cultural Troupe itangiye kwigisha abanyeshuri, ngo bimaze kugira umumaro ukomeye cyane.
Ati " …Itorero Imena ryatangiye kwigisha abana guhera mu mpera z’ukwezi kwa Kamena. Nyuma y’aho batangiye kwigisha abana, byaradufashije cyane kuko ni ubwa mbere twahatanye tugera ku rwego rw’intara mu bijyanye no kubyina.
Abana bigiramo indangagaciro zose, tukabigisha n’umuco nyarwanda, tukabigisha uko kera babyinaga, tukabigisha uko ibitaramo byagendaga , tukabigisha byose …kuba umwana amenya gufata ingabo, abisanisha n’ibyo mwarimu yamubwiye uko kera byagendaga, uko kera babyinaga, …Imena rero yatubereye nk’imfashanyigisho … niba umwana amenya gufata icumu, abisanisha n’ibyo tumubwira ku mateka yaranze iki gihugu…"
Nyirabahire Esperance , umuyobozi w’ikigo cya G.S Byumba Inyange
Umuyobozi wa GS Byumba Inyange yatangaje ko ku kigo cyose habarirwa abanyeshuri 867. Avuga ko Imena kugeza ubu ziri kwigisha abanyeshuri 120, akaba ari naho ahera yemeza ko ari umubare ushimishije kuko ngo bateganya gufatanya n’abazarangiza izi nyigisho , bagashaka uko zagera kuri benshi muri bagenzi babo kuko ngo babishaka ari ku bwinshi. Yashimye kandi UNDP na RGB bagize uruhare ngo amasomo ajyanye n’umuco agere ku bana.
Nyirabahire Esperance yakomeje ashimira Imena Cultural Troupe kubw’ibikoresho binyuranye yabahaye byo kwifashisha birimo amacumu, ingabo, ingoma, imigara, uduseke n’ibindi bafite icyizere ko bazabibona kuko akenshi bikenerwa cyane iyo abana bari kubyina imbyino zinyuranye.
Itorero Imena Cultural Troupe ryashinzwe muri 2004. Rigizwe n’ababyinnyi bagera kuri 120 bari mu byiciro by’abakiri bato, ingimbi ndetse n’abakuze ari nabo bavamo abatoza bajya gutoza abana mu bigo by’amashuri binyuranye. Imena irimo ababyinnyi b’abahanga banabyina mu itorore ry’igihugu, Urukerereza.
Umutoza aberekera uko batega amaboko
Yishimira uko aba bana batangiye gufata ibyo batozwa mu mezi agera kuri 3 gusa bamaze babitozwa
Afatanya nabo mu myitozo
Abaririmbyi nibo baba babaterera indirimbo
Babikora babikunze
Bamaze kumenya byinshi
Bagenzi babo baba baje kureba uko bitoza
Abahungu bigishwa guhamiriza
Abanyeshuri bari kumwe n’umuyobozi w’ikigo
Semanza Jean Baptiste ukuriye itorero Imena hamwe na Nyirabahire Esperance , umuyobozi w’ikigo cya G.S Byumba Inyange
Photo:RENZAHO Christophe


text:
Ku mugoroba wo ku wa 11 Ukuboza 2017, muri Convention Centre, abayobozi n’abakozi ba Komisiyo y’Igihugu ishinzwe gusezerera no gusubiza busanzwe abari abasirikare, basezeye k’uwari Umunyamabanga Mukuru w’iyo Komisiyo, Hon Umulisa Henriette, banishimira Musoni Francis wagizwe Umunyamabanga Mukuru mushya.
Umulisa Henriette wari umaze hafi imyaka ibiri muri Komisiyo y’Igihugu ishinzwe gusezerera no gusubiza mu buzima busanzwe abari abasirikare, mu kumusezereho yashimiye abagize inama y’ubuyobozi n’abakozi ba Komisiyo uburyo bakoranye neza, kandi mu gihe amaranye na bo yahigiye byinshi, ndetse atagiye bazakomeza gukorana mu gufasha abari abasirikare cyane cyane abamugariye ku rugamba rwo kubohora igihugu.
“Uburyo twakoranye nungutse byinshi bizamfasha n’aho ngiye. Nzakomeza mbishimire kandi byaranyubatse cyane. Ntabwo ngiye, turacyari kumwe. Ibyo nakoze nabyigishijwe n’abari basanzwe babikora. Ubunararibonye nasanganye abakozi bwaramfashije, kandi ubuzima bw’abagenerwabikorwa ntibwahinduka mutabigizemo uruhare.” Hon. Umulisa Henriette.
Hon. Umulisa yakomeje abwira abakozi ba RDRC ko ibyagezweho babigizemo uruhare bose bafatanyije, buri wese mu rwego akoreramo. Avuga kandi ko gukorera muri RDRC byamwigishije gukora yihuse no gukora ibifite ireme.
Mu kugaragaza ko atagiye kure ya RDRC yagize ati “Icyo nzabakeneraho nzabagana, kandi namwe icyo muzankeneraho muzangane, kuko twabaye umuryango umwe.”
Musoni Francis, Umunyamabanga Mukuru mushya wa RDRC, yari asanzwe ari Umuhuzabikorwa wa gahunda yo gusubiza mu buzima busanzwe abari abasirikare (RDRP). Yashimiye Perezida wa Repubulika wamugiriye icyizere akamuzamura mu ntera, agatuma izina rye rigaragara.
Yashimiye kandi abakozi bose basanzwe bakorana n’umwete n’umurava bagaragaza mu kazi kuko abantu bashinzwe atari abantu basanzwe, ahubwo ari abarokotse ku batakaje ubuzima bwabo babohora igihugu.
Agira ati “Mbasabye kandi mbijeje gukomeza gukorera hamwe, kugira umurava, tugakomeza kuzirikana ko umugenerwabikorwa wacu ari we uri imbere kandi anyuzwe na serivisi dushinzwe kumuha.”
Yongeyeho ati “Nishimira ko inama y’ubuyobozi ya Komisiyo nta yindi nizera ko ari nziza kuruta iyo dufite. Niyo imaze imyaka isaga icumi itarahinduka. Kuva natangira gukorana na yo nta kibazo na kimwe kirayigeraho ngo gisohoke kitabonye igisubizo, kandi ndizera ko bizakomeza.”
Rucyahana Raphael, Umuyobozi w’ikigo cya Muhoza cyakira abana bahoze bakorana n’imitwe yitwaje y’intwaro, mu izina ry’abakozi ba RDRC na we yavuze ko ari ibigo bike bigira inama y’ubutegetsi ishobora kumara imyaka irenga icumi itarahindurwa, ibyo akaba ari ibyo kwishimira.
Yavuze ko Hon Umulisa Henriette yari umuyobozi ujya inama, ukunda abantu by’umwihariko abana kuko ari umubyeyi. Yashimiye Umunyamabanga Mukuru mushya, Musoni Francis, kuba bari basanzwe bakorana neza kandi bizakomeza kurushaho, bakomeza gukorana nk’abajyanama.
Umuyobozi Mukuru wa Komisiyo y’Igihugu ishinzwe Gusezerera no gusubiza mu buzima busanzwe abari abasirikare (RDRC), Hon Mukantabana Seraphine, yabwiye Hon Umulisa ko agiye abakozi ba bamukundaga ariko muri RDRC ntawe ugenda.
“Iwacu ntawe ugenda, dukomeza gukorana. Tugiye gushyiraho umuryango uhuza abantu bose bakoranye na Komisiyo ‘RDRC Family’. Ntitwifuza kukubura mu muryango, twakobonyemo ko ushoboye akazi, ufite igitsure, kandi ugasabana, ukajya inama.
Ntuzabure mu birori byacu, kandi aho ugiye icyo uzashingwa cyose uzagikora neza, abazakwitabaza uzakomeze ubakirane umutima mwiza.”
Yasabye abakozi gukorana umurava ntawe ubera igisitaza mugenzi we bituma yazinga umunkanyari. Abasaba gukorana ibyishimo ku buryo biba umurage no mu bagenerwabikorwa.
Yavuze ko nta kibazo bazagira mu mikorere kuko Umunyamabanga Mukuru mushya ari akazi asanzwe amenyereye, nta mahugurwa akeneye ariko imirimo mishya n’imikorere mishya bimukeneye.
Agira ati “Ugiye kongera umuvuduko mu byo wakoraga, kugaragaza impinduka mu buzima bw’abagenerwabikorwa, kuko ibyo wakoraga byarashimwe ariko hari indi ntambwe ikenewe natwe nibyo tugutezeho. Ibyagezweho tugomba kubyubakiraho, tugakora impinduka zigaragara.”
Panorama


text:
Nk’uko abanyarwanda bari mu minsi ijana yo kwibuka Jenoside yakorewe Abatutsi, Abarezi ndetse n’abanyeshuri b’ishuri ry’Urwunge rw’amashuri Camp Kanombe basuye Urwibutso rwa Jenoside rwa Ntarama ho mu karere ka Bugesera.
Ni igikorwa bakoze ku wa gatandatu tariki ya 09 Kamena 2018 barangajwe imbere n’umuyobozi w’iri shuri, Madamu Umurerwa Jackline, wavuze ko bari bagamije kwereka abana amateka y’igihugu, bakayigira ahari ibimenyetso bifatika kuko Jenoside yabaye bataravuka.
Aganira n’Ikinyamakuru Panorama yagize ati “Icya mbere, tuba dutekereza ni ukunamira abacu bazize jenoside yakorewe Abatutsi ariko aba bana iyo bageze hano babona ibimenyetso bifatika, bagasobanurirwa uko Jenoside yagenze. Hari n’ababa bibaza niba koko byarabaye cyangwa atari ugukabya dore ko abenshi muri bo Jenoside yabaye bataravuka.”
Yakomeje avuga ko aba bana nyuma yo kubona ibimenyetso no gusobanukirwa na Jenoside yakorewe Abatutsi, bizeye ko bibafasha kumenya uko bitwara, bakazabafasha kurwanya ingengabitekerezo ya Jenoside.
Yagize ati “Twizera neza ko ibyo babonye bibafasha gusobanukirwa bikanabasigira kumenya uko bitwara babonye ko usibye abantu bakuru n’abana bagenzi babo bishwe tukaba twizera ko bizadufasha gufatanya n’abo kurwanya Ingengabitekerezo ya Jenoside.”
Mugisha Eric w’imyaka 19, akaba Umuyobozi wa AERG muri iri shuri, yavuze ko nk’abana bibafasha kumenya ishusho nyayo ya Jenoside yakorewe abatutsi mu 1994, bakanamenya ko bakwiye gukora cyane ngo buse ikivi cy’abishwe.
Uyu mwana wiga mu mwaka wa 6 yagize ati “Twe nk’abana biduha ishusho nyayo ya jenoside yakorewe abatutsi, tuyimenyeye aho byabereye; ikindi bitwereka ko tugomba kubaho tubereye ho na bene wacu bishwe, bikatwibutsa ko tugomba gukora cyane ngo twuse ikivi basize.”
Uyu mwana yagize ubutumwa aha urubyiruko bagenzi be agira ati “Kwibuka n’ubwo bihora ari bishya ariko amateka yo si mashya, tugomba kuyavuga uko ari; ni byo bizafasha ko amateka yacu atakwibagirana.”
Urwibutso rwa Ntarama rwubatse ahahoze ari Kiliziya Gatolika Santarale ya Ntarama, mu murenge wa Nyamata, Akarere ka Bugesera, mu ntara y’Iburasirazuba rukaba rushyinguwemo abantu barenga ibihumbi bitanu.
Raoul Nshungu


text:
Umuyobozi wa Zion Temple, Ap Paul Gitwaza atangaza ko ari we muhanuzi wa mbere ushoboye mu Rwanda ndetse no muri Afurika yose.
Ari imbere y’imbaga y’abakiristo b’iri torero riherereye mu Gatenga, mu Mujyi wa Kigali, Ap Gitwaza yashimangiye ko ari we muhanuzi wa mbere, gusa akemeza ko bishoboka ko igihe gishobora kuzagera hakavuka undi nka we.
Agira ati “Si nzi ko muri iki gihugu hari umuhanuzi unduta, ibi mbabwira si ukwirata kandi Imana ibimbabarire niba hari akantu ko kwirarira kajemo, si nzi ko muri iki gihugu, muri Afurika, mufite umuhanuzi umeze nka njye, birashoboka ko azaza ariko muri iki gihe ndiho, ntimuzamubona, muzamushakishe mumumbwire,…”.


text:
’SMS’ n’urubuga rwa REB nibyo biri kwifashishwa mu kureba amanota y’ibizami bya Leta
Ikigo cy’igihugu gishinzwe uburezi (REB) kiratangaza ko uburyo busanzwe bukoreshwa mu kureba amanota y’ibizami bya Leta butahindutse, aho umuntu ashobora gukoresha ubutumwa bugufi cyangwa agasura urubuga rwa REB akareba amanota y’umwana.
REB itangaza ko ushaka gukoresha ubutumwa bugufi bwa telefoni yandika ahagenewe ubutumwa CODE ye ibanjirijwe n’icyiciro yigamo P6 cg S3 akohereza kuri 489.
Naho uwasuye link igaragara ku rubuga rwa internet rwa REB ari rwo www.reb.rw akajya ahagenewe kureba amanota akandikamo CODE ye n’icyiciro yigagamo ubundi agahita areba amanota.
Mugisha Nsengiyumva Frank wigaga mu ishuri ribanza ryo mu Karere ka Muhanga ni we wabaye uwa mbere mu gihugu, naho Karenzi Manzi Joceline wigaga mu Karere ka Gasabo aba uwa mbere mu gihugu mu basoje icyiciro rusange.
Hagati aho 3% by’abana biyandikishije mu bizamini bya Leta mu mashuri abanza ngo ntibakoze ibizamini bisoza icyo cyiciro.
Umunyamabanga wa Leta muri Mineduc ushinzwe amashuri abanza n’ayisumbuye Isaac Munyakazi, yavuze ko biterwa ahanini n’imiryango yimukira hirya no hino mu gihugu ndetse n’uburwayi kuri bamwe.
Mu cyiciro rusange cy’ayisumbuye abatarakoze bariyandikishije ni 1%.
Minisitiri Munyakazi yabivuze kuri uyu wa Kabiri tariki 9 Mutarama 18, ubwo yatangazaga amanota y’ibizamini bya Leta mu mashuri abanza n’ayisumbuye (O’Level)
Muri rusange mu Rwanda guta amashuri biri kuri 3%.
Abakoze bose mu mashuri abanza :194.052
Mu cyiciro rusange: 90.759
Mu mashuri abanza, abatsinze neza ni 86.3%, naho mu cyiciro rusange cy’ayisumbuye abatsinze ni 89.9%.
Ibitekerezo ( 22 )
NAGIRANGO NKOMEZE IKIFUZO CYA MUGENZI WANGE
dufite ikibazocyokureba amanota bikanga kandi dufite MBs. mwadusubiza ni baaringobwa
murahoneza bayobozi twifuzaga yuko ece mwadushyira muri system kuko kubona akazi birimo kugora mudufashije byakorwa vuba rwose kuko ama nursery nimake mugihugu nimudufashe rwosepe murarakoze
Mudufashe nkuko byavuzwe ko abarimu ba nursary ko bashyirwa muri system yabakozi mwadufasha kuri icyo gitekerezo nabo bagashirwa muri sitati y’abakozi murakoze
Muraho bayobozi bakuru none amanota yabarangije s6 azasohoka ryali
REB turayishimira cyanee nindashyikirwa muruhando rw’amahanga , ikibazo narimfite nagiragango mbabaze igihe amanota ya S6 azasohokera murakoze
arangije MEG
arangije uwa6 EFK
noe kotwategereje amanota abarangije s6: tukabs twarshebyvmur 2017/2018 mutubwire itariki idakuka muzayatagariz murakoz
rwose turategereje twahebye abagiye guhinduza ibigo rwose mwokabyaramwe mudufashe abahinduye ibigo mudusubize kuko amasomo ageze kure ,murakoze cyane turabategereje
mwaramutse muri rusange nkikigo gishinzwe uburezi mu Rwanda turabasaba ubufasha komwa twumva rwose hari abana bahinduje ibigo bitewe nimpamvu zitandukanye none kamashuri yatangiye kandi tukaba twarabihinduje amashuri ataratangira mwadufasha tugasubira kumashuri kuko iminsi igeze kure amasomo yatangiye . murakoze mugihe tutegereje ubufasha bwanyu
muraho mfite ikibazo my myigire yacu nabagenzi banjye twashakaga ko mwaduhindurira head muster wacu uyoboye G.S marimba kuko twigs nabi pe bikabije murakoze